So Wokae?—June 2014 | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nBere bɛn na na wokum Twam guan no wɔ Nisan 14?\nBible nkyerɛase bi ka sɛ ɛsɛ sɛ wokum oguan no “anwummere,” kyerɛ sɛ “bere a anim rebiribiri.” Enti wɔbɛyɛ saa bere a owia akɔtɔ, nanso ɛnyɛ anadwo tumm. (Ex. 12:6)—12/15, kratafa 18-19.\nBible mu nsɛm bɛn na ebetumi aboa mmabun ma wɔasisi gyinae pa?\nEmu mmiɛnsa ni: (1) Hwehwɛ Onyankopɔn Ahenni ne ne trenee kan. (Mat. 6:19-34) (2) Som afoforo na w’ani nnye. (Aso. 20:35) (3) Fa anigye som Onyankopɔn wo babunbere mu. (Ɔsɛnk. 12:1)—1/15, kratafa 19-20.\nApɔnkɔsotefo baanan bɛn na wɔama wɔn homene so fi 1914?\nYesu na ɔte pɔnkɔ fitaa so, na wayi Satan ne n’adaemone afi soro. Nea ɔte pɔnkɔ kɔkɔɔ so no gyina hɔ ma akodi a ateetee adesamma no. Nea ɔte pɔnkɔ tuntum so no gyina hɔ ma ɔkɔm. Nea ɔte pɔnkɔ nsonso so no de owuyare kunkum nnipa ɔpepem pii. (Adi. 6:2-8)—2/1, kratafa 6-7.\nBere bɛn na “Oguammaa no ayeforohyia” bɛba so? (Adi. 19:7)\n“Oguammaa no ayeforohyia” bɛba so bere a Ɔhene Yesu Kristo awie ne nkonimdi. Eyi kyerɛ sɛ ayeforohyia no bɛba so wɔ Babilon Kɛse no sɛe ne Harmagedon ko no akyi.—2/15, kratafa 10.\nDɛn nti na na Yudafo a wɔwɔ Yesu bere so no ‘hwɛ Mesia no kwan’? (Luka 3:15)\nYɛrentumi nka no pen sɛ na tete Yudafo no te Mesia nkɔmhyɛ a ɛwɔ Daniel nhoma no mu no ase sɛnea yɛte ase no. (Dan. 9:24-27) Nanso ebia wɔtee asɛm a ɔbɔfo bi ka kyerɛɛ nguanhwɛfo no anaa nea odiyifo baa Anna kae bere a ohuu Yesu wɔ asɔrefie hɔ no. Afei nsoromma mu ahwɛfo bɛhwehwɛɛ “nea wɔawo no sɛ Yudafo hene no.” (Mat. 2:1, 2) Akyiri yi, Osuboni Yohane kae sɛ ɛrenkyɛ na Kristo ayi ne ti.—2/15, kratafa 26-27.\nDɛn na yɛbɛyɛ na yɛn Yiw anyɛ Dabi? (2 Kor. 1:18)\nAmpa, ɛtɔ da a biribi betumi asi a yentumi nyɛ ho hwee, enti wobɛhwɛ na yɛantumi anni yɛn asɛm so. Nanso sɛ yɛhyɛ bɔ anaa yɛyɛ apam bi a, ɛsɛ sɛ yɛyɛ nea yebetumi biara di so.—3/15, kratafa 32.\nDɛn na wobɛyɛ na ponografi ansum wo afiri?\nNneɛma mmiɛnsa betumi aboa: (1) Sɛ w’ani twa mfonini a ɛkanyan nna ho akɔnnɔ so a, yi w’ani ntɛm ara. (2) Fa w’adwene si nneɛma pa so na bɔ mpae. (3) Kwati sini anaa Intanɛt dwumadibea a ponografi wɔ.—4/1, kratafa 10-12.\nSɛ Kristoni gyaw n’abusua hɔ kɔ amannɔne sɛ ɔrekɔpɛ sika a, dɛn na ebetumi aba?\nSɛ papa anaa maame no gyaw n’abusua hɔ kɔtena baabi a, ebetumi ama mmofra no ayɛ basaa, na anhwɛ a wɔn bra bɛsɛe. Ebia mmofra no bo befuw awofo no. Sɛ awarefo nte faako a, nna ho akɔnnɔ betumi agyigye wɔn.—4/15, kratafa 19-20.\nTete no, sɛ wɔsɛn abɔnefo wɔ dua so a, adɛn nti na ɛtɔ da a wobubu wɔn nan mu?\nNa Romafo bɔ abɔnefo bi asɛnduam. Yudafo no srɛɛ Pilato sɛ ɔmma wommubu mmarima a wɔsɛn Yesu nkyɛn no nan mu. Wɔyɛ saa a, wɔrentumi nhome yiye, enti wobewu ntɛm. Efisɛ Mmara no kae sɛ ɛnsɛ sɛ amu sɛn dua so anadwo mu no nyinaa. (Deut. 21:22, 23)—5/1, kratafa 11.\nSɛ yɛredi nkurɔfo adanse a, nsɛmmisa nnan bɛn na ɛsɛ sɛ yɛkae?\nWɔyɛ nnipa bɛn? Ɛhe na me ne wɔn rekasa? Bere bɛn na ɛbɛyɛ papa sɛ me ne wɔn kasa? Sɛn na ɛsɛ sɛ me ne wɔn kasa?—5/15, kratafa 12-15.\nAdɛn nti na yebetumi aka sɛ sigaret di awu paa?\nBɛyɛ mfe ɔha a atwam no, sigaret akum nnipa 100,000,000. Seesei sɛ yɛreka a, sigaret kum nnipa bɛyɛ 6,000,000 afe biara.—6/1, kratafa 3.\nSo Wokae?—June 2014


Ajumako-Enyan-Essiam(Ghana mmarahyɛbadwam mpesua) - Wikipedia\nAjumako-Enyan-Essiam(Ghana mmarahyɛbadwam mpesua)\nAjumako-Enyan-Essiam( pronunciation of"Ajumako-Enyan-Essiam") (help·info) yɛ mpesua baako a ɛwɔ Ghana mmarahyɛbedwam. Wɔyi mmarahyɛbedwanii baako a ne din wɔ abatoɔ nkrataa nom a ɔgyina hɔ ma saa mpesua no. Ajumako-Enyam-Essiam wɔ Ajumako/Enyam/Essiam mansini a ɛwɔ mfimfini mantam wɔ Ghana.\n4 Beaɛ a menyaa mmoa firiiɛ.\nMpesua no hyɛ Ajumako/Enyam/Essiam a ɛwɔ mfimfini mantam wɔ Ghana.\nWɔ afe apem ahankron ne aduokron mmienu (1992) no Joseph Kwaku Enos a ɔwɔ kyineeɛ amanyɔkuo National Democratic Congress na ɔgyinaa hɔ maa mpesua no. New patriotic party anamusini Isaac Edousar Edumadze nso peree akonnwa no afe apem ahankron aduokron ne nsia (1996). Cassiel Ato Forson a ɔwɔ kyiniiɛ amanyɔkuo National Democratic Congress nso peree akonnwa no mfeɛ mpem mmienu ne nnwɔtwe (2008).\nWɔ mfeɛ mpem mmienu ne nnwɔtwe (2008) Ghana mmarahyɛbedwafoɔ abatoɔ wɔ Ajumako-Enyam-Essiam no, nnipa num na ɛperee mpesua no akonnwa no. Cassiel Ato Forson a ɔwɔ kyineeɛ amanyɔkuo National Democratic Congress nyaa mma mpem du nnwɔtwe, ahanum ne aduokron mmiɛnsa (18,593) a ɛyɛ ɔhamu nkyekyɛmu aduonum baako akyirepɔ nson(51.7). William Kow Arthur-Baiden a ɔwɔ ɔsono amanyɔkuo New patriotic party nso nyaa mma mpem du num, ahannsia ne aduosia nnwɔtwe (15,668) a ɛyɛ ɔhamu nkyekyɛmu aduanan mmiɛnsa akyirepɔ num(43.5). Mma apem ne aduanan (1,040) a ɛyɛ ɔhamu nkyekyɛmu mmienu akyirepɔ nkron(2.9) na Alex Arthur a ɔnni amanyɔkuo biara nyaeɛ. Akokɔ amanyɔkuo convention people's party anamsini Rexford Mensah nso nyaa ahanan ne aduoson nkron (479) a ɛyɛ ɔhamu nkyekyɛmu baako akyirepɔ mmiɛnsa (1.3). Evans Addo-Nkum a ɔwɔ Democratic freedom party nso nyaa ahanu ne du mmiɛnsa (213) a ɛyɛ akyirepɔ nsia(0.6).\nWɔ mfeɛ mpem mmienu ne nan (2004) mu wɔ Ghana mmarahyɛbedwafoɔ abatoɔ nom wɔ Ajumako-Enyam-Essiam no, nnipa nan na ɛperee mpesua no akonnwa no. Isaac Edousar Edumadze a ɔwɔ kyineeɛ amanyɔkuo National Democratic Congress nyaa mma mpem aduonu baako, ahanum ne aduasa nan(21,534) a ɛyɛ ɔhamu nkyekyɛmu aduonum nson akyirepɔ nnwɔtwe (57.8). National Democratic Congress anamusini Samuel Aggrey Forson nso nyaa mma mpem du nan, ahanan ne aduoson nan(14,474) a ɛyɛ ɔhamu nkyekyɛmu aduasa nnwɔtwe akyirepɔ nnwɔtwe (38.8). Mma apem, ahanu ne aduoson nsia(1,276) a ɛyɛ ɔhamu nkyekyɛmu mmiɛnsa akyirepɔ nan(3.4) na Kwame Asoandze Edu-Ansah a ɔwɔ akokɔ amanyɔkuo convention people's party nyaeɛ. James Appiah-Mensah a ɔnni amanyɔkuo biara mu no nso anya mma biara.\nWɔ mfeɛ mpem mmienu ne nan (2004) wɔ Ghana mmarahyɛbedwafoɔ abatoɔ wɔ Ajumako-Enyam-Essiam no nnipa nsia na na wɔn din wɔ abatoɔ kɔmisa nkrataa nom. Isaac Edousar Edumadze a ɔwɔ ɔsono amanyɔkuo New patriotic party mu sane peree akonnwa no biom a ɔnyaa mpem du num, ahasa ne aduasa nsia(15,336) a ɛyɛ ɔhamu nkyekyɛmu aduonum akyirepɔ mmiɛnsa (50.3). Mary Padmore Dadzie a ɔno nso wɔ Kyiniiɛ amanyɔkuo National Democratic Congress nso nyaa mma mpem du mmienu, ahannsia ne aduowɔtwe baako (12,681) a ɛyɛ ɔhamu nkyekyɛmu aduanan baako akyirepɔ nsia (41.6). Mma apem,ahasa ne du nan(1,314) a ɛyɛ ɔhamu nkyekyɛmu nan akyirepɔ mmiɛnsa (4.3) na Kwame Adomako-Mensah a ɔwɔ National Reform Party nyaeɛ. Akokɔ amanyɔkuo convention people's party anamsini Jonathan Suliman Otabil nso nyaa ahanson ne aduanan nson(747) a ɛyɛ ɔhamu nkyekyɛmu mmienu akyirepɔ nan(2.4). Kojo Banafo a ɔwɔ united Ghana Movement nyaa ɔha ne du num(115) a ɛyɛ akyirepɔ nan(0.4). Robert Anthony Gyaisie a ɔwɔ People's National convention nso nyaa aduasa (30) a ɛyɛ akyirepɔ baako (0.1)\nWɔ afe apem ahankron ne aduokron nsia (1996) Ghana mmarahyɛbedwafoɔ abatoɔ nom no, nnipa nan na ɛperee mpesua no mmarahyɛbedwafoɔ akonnwa no. Isaac Edousar Edumadze a ɔwɔ ɔsono amanyɔkuo New patriotic party sane peree akonnwa no biom a ɔnyaa mpem du num, ahannsia ne aduosia (15, 660) a ɛyɛ ɔhamu nkyekyɛmu aduanan nan akyirepɔ nnwɔtwe (44.8). Joseph Kweku Enos nso sane peree akonnwa no biom wɔ afe apem ahankron ne aduokron nsia (1996) mu a ɔnyaa mma mpem du nan, ahanum ne aduasa nkron (14,539) a ɛyɛ ɔhamu nkyekyɛmu aduanan mmienu akyirepɔ nan(42.4). Mma mpem mmiɛnsa, ahannsia ne aduoson mmienu (3,672) a ɛyɛ ɔhamu nkyekyɛmu du akyirepɔ num(10.5) na Lawrence Yaw Awuah a ɔwɔ People's Convention party nyaeɛ. People's National convention anamusini Joseph Mensah nso nyaa mma ahanson ne aduowɔtwe mmienu (782) a ɛyɛ ɔhamu nkyekyɛmu mmienu akyirepɔ mmienu (2.2)\nBeaɛ a menyaa mmoa firiiɛ.[sesamu]\n↑ 1996 Parliamentary Election Results, Electoral Commission of Ghana, Archivedfrom original on 17 Juy 2011\nYɛ yi fii "https://tw.wikipedia.org/w/index.php?title=Ajumako-Enyan-Essiam(Ghana_mmarahyɛbadwam_mpesua)&oldid=31026"\nThis page was last edited on 6 ɔpɛnimma 2021, at 17:37.


Adiyisɛm 5 ASCB - Otkrivenje 5 CRO\nNsɔano Nwoma No\n1Mehunuu sɛ deɛ ɔte ahennwa so no kura nwoma bi wɔ ne nsa nifa mu. Na wɔatwerɛ akyire ne animu nyinaa a wɔde nsɔano nson asosɔ ano. 2Mehunuu ɔbɔfoɔ hoɔdenfoɔ bi a ɔde nne kɛseɛ kaa sɛ, “Hwan na ɔfata sɛ ɔte nsɔano no na ɔbue nwoma no mu?” 3Nanso, wɔannya obiara a ɔwɔ ɔsoro anaa asase so anaa asase ase a ɔtumi buee nwoma no mu hwɛɛ mu. 4Mesuu yie, ɛfiri sɛ wɔannya obiara a ɔfata sɛ ɔbue nwoma no mu na ɔhwɛ mu. 5Afei, ɔpanin baako ka kyerɛɛ me sɛ, “Nsu. Hwɛ! Gyata a ɔfiri Yuda abusuakuo mu a ɔyɛ Dawid aseni adi nkonim, na ɔbɛtumi atete nsɔano nson no na wabue nwoma no mu.”\n6Afei, mehunuu Odwammaa bi sɛ ɔgyina ahennwa no mfimfini a ateasefoɔ baanan no ne mpanimfoɔ no atwa ne ho ahyia. Wɔhwɛ a na ɛsɛ deɛ wɔakum Odwammaa no. Na ɔwɔ mmɛn nson ne aniwa nson a ɛgyina hɔ ma Onyankopɔn ahonhom nson no a wɔasoma wɔn aba ewiase no. 7Odwammaa no kɔgyee nwoma no firii deɛ ɔte ahennwa so no nsa nifa mu. 8Ɔyɛɛ saa no, ateasefoɔ baanan no ne mpanimfoɔ aduonu ɛnan no butubutuu Odwammaa no anim. Na wɔn mu biara kura sankuo ne sika ayowaa a aduhwam ayɛ no ma a ɛyɛ ahotefoɔ mpaeɛ. 9Wɔtoo dwom foforɔ sɛ,\n“Wofata sɛ wofa nwoma no\nna wote ne nsɔano no,\nɛfiri sɛ wɔkumm wo,\nna ɛnam wo wuo so maa wɔtɔɔ nnipa firii aman ne\nmmusuakuo ne nkurɔfoɔ ne kasa nyinaa mu maa Onyankopɔn.\n10Wɔayɛ wɔn asɔfoɔ ahemman sɛ wɔnsom yɛn Onyankopɔn\nna wɔbɛdi asase so ɔhene.”\n11Bio mehwɛeɛ, tee abɔfoɔ mpempem nka. Na wɔatwa ahennwa no ne ateasefoɔ baanan no ne mpanimfoɔ no ho ahyia 12reto dwom denden sɛ,\n“Odwammaa a wɔkumm no no fata sɛ\nɔgye tumi, ahonya, nyansa ne ahoɔden\nne anidie ne animuonyam ne nkamfoɔ!”\n13Na metee sɛ abɔdeɛ a wɔwɔ ɔsoro, asase so, asase ase ne abɔdeɛ biara a wɔwɔ ɛpo mu ne abɔdeɛ biara a wɔwɔ ewiase nyinaa reto dwom sɛ,\n“Nhyira ne anidie ne animuonyam ne tumi,\nnka deɛ ɔte ahennwa no so ne Odwammaa no,\n14Abɔdeɛ ɛnan no gyee so sɛ, “Amen!” Na mpanimfoɔ no butubutuu hɔ someeɛ.\nASCB : Adiyisɛm 5


Asako wɔ Gaana – Abibifahodie Asako Capoeira\nAsakokyerɛ wɔ Gaana nna fam koraa. Ɛno nti na ɛho hia pa ara. Wohwɛ a, obiara nim asiako ahodoɔ a ɛwɔ hɔ. Nanso, Abibiko deɛ, nnipa bebree nnim ho hwee. Ɛno yɛ kwansideɛ a ɛdi mu akotene wɔ adekyerɛ yi mu. Ɛno akyi, nkurɔfoɔ pii nso gye di sɛ asako yɛ asa nko ara. Afei nso, wɔgye di sɛ ɛfiri brazil. Yei nyinaa nti na mehunu sɛ ɛwɔ sɛ asakokyerɛ fapem no yɛ abakɔsɛm nimdeɛ.\nWohwɛ a, yei nti na Abibifahodie ho hia. Ɛne sɛ, sɛ anka nyinaa da fam a, anka ɛbɛkyerɛ sɛ obi ahyɛ adwuma pɔtee yi aseɛ dada. Akɛsefoɔ ayɛ bi (Nkrumah n.a.) nanso, wɔ saa berɛ yi mu, ɛberɛ a obiara pɛ sɛ ɔdane oburoni wɔ akwannuasa nyinaa so, ɛkyerɛ sɛ afei na yɛrehyɛ adwuma yi aseɛ ne no. Afei na aborɔfoɔ nhyɛsoɔ reyɛ ayere soɔ. Saa berɛ yi na atɔ apenten. Saa berɛ yi na mmaa retwe wɔn tire. Afei na obiara resom buronihunu a wɔfrɛ no “jesus” a, nokorɛ mu, ɛyɛ Hrw (Horus) a aborɔfoɔ asesa ne din afa cesare borgia mfoni abata ho.\nDeɛ merekeka yi nyinaa nti na ɛwɔ sɛ yɛhunu sɛ ɔko a yɛreka ho asɛm yi nyinaa nyɛ honamko nko ara. Ɛfa sunsum ho. Ɛfa yɛn kra ho mpo. Ɛno nti na yɛwɔ ha. Mpaninfoɔ bu bɛ bi sɛ “Nkontompo de mfeɛ apem tu kwan a, da korɔ na nokorɛ bɛti no to no.” Ɛnnɛ yɛ da a nokorɛ bɛsi mu. Yɛn na yɛka saa nokorɛ ho bi.\n“Twitwa atire, hyehye afie!” – Dessalines\nBy Ọbádélé Kambon|2017-11-24T05:29:12+00:00November 24th, 2017|Uncategorized|1 Comment\nAfrikan Combat Kipura February 11, 2018 at 12:46 PMLog in to Reply


“M’ahenni Mfi Wiase”—Yohane 18:36 | Adesua\n“Eyi nti na mebaa wiase, sɛ merebedi nokware no ho adanse.”—YOH. 18:37.\nNNWOM: 15, 74\nDɛn na Yesu yɛe a ɛkyerɛ sɛ na ɔmpɛ sɛ ɔde ne ho gyigye amanyɔsɛm mu?\nDɛn na Yesu ka faa towtua ho, na adɛn nti na na ntease wom?\nKristofo bu basabasayɛ sɛn?\n1, 2. (a) Adɛn nti na yebetumi aka sɛ mpaapaemu a ɛrekɔ so wɔ wiase no reyɛ kɛse? (b) Nsɛmmisa bɛn na yebenya ho mmuae wɔ adesua yi mu?\nONUAWA bi a ɔwɔ Europa anafo fam a na ɔresusuw ne kan abrabɔ ho kaa sɛ: “Efi me mmofraase no, atɛnkyea nko ara na na mihu. Enti amanyɔsɛm a na ɛrekɔ so wɔ me man mu no, mamfa me werɛ anhyɛ mu. Mmom, migyee adwene a na nnipa pii bu no sɛ ɛmfa kwan mu koraa no toom. Nokwasɛm ne sɛ, me ne ɔmammɔfo bi twee mpena mfe pii.” Onua bi a ɔwɔ Afrika anafo fam nso, bere bi a atwam no, na ɔte nka sɛ mfomso biara nni basabasayɛ ho. Ɔka sɛ: “Ná misusuw sɛ abusuakuw a mifi mu no kyɛn mmusuakuw a aka nyinaa, na mekɔdɔm amanyɔkuw bi. Wɔka kyerɛɛ yɛn sɛ yɛmfa mpeaw nkunkum yɛn atamfo; yɛn abusuakuw mufo a na wɔdɔm amanyɔkuw afoforo mpo, wɔkaa sɛ yenkunkum wɔn.” Onuawa bi a ɔte Europa mfinimfini fam ka sɛ: “Ɔtan hunu nti, onipa biara a omfi me man mu anaa ɛsono ne som no, na mempɛ n’asɛm.”\n2 Suban a nnipa mmiɛnsa a yɛaka wɔn ho asɛm daa no adi no, ɛno ara bi na nnipa pii a wɔwɔ wiase reda no adi nnɛ. Akuw a wɔnam basabasayɛ so hwehwɛ fahodi abu so; amanyɔsɛm gu so repaapae nnipa mu. Wokɔ aman pii so nso a, ade rekye a ade resa yi, tan ara na wɔretan nnipa a wofi aman foforo so ani. Sɛnea Bible ka too hɔ no, nnipa ahorow nyinaa a “wontumi ne wɔn nyɛ apam” aba wɔ nna a edi akyiri yi mu. (2 Tim. 3:1, 3) Bere a wiase mu rekɔ so repaapae no, dɛn na Kristofo bɛyɛ na ama baakoyɛ akɔ so atena wɔn mu? Yesu bere so no, na basabasayɛ a ɛrekɔ so wɔ amanyɔsɛm mu ama nkurɔfo ani so atan wɔn. Enti sɛ yɛhwɛ sɛnea Yesu dii asɛm bi ho dwuma saa bere no a, yebetumi asua nneɛma pii afi mu. Momma yɛnhwɛ nsɛntitiriw mmiɛnsa bi: Adɛn nti na Yesu amfa ne ho ammɔ matew-me-ho kuw biara? Dɛn na Yesu de kyerɛe sɛ, ɛnsɛ sɛ Onyankopɔn asomfo de wɔn ho gyigye amanyɔsɛm mu? Dɛn na Yesu yɛe a ɛkyerɛ sɛ ɛyɛ mfomso sɛ obi bɛyɛ afoforo basabasa?\nSƐNEA YESU YƐƐ N’ADE WƆ AKUW A NA WƆREPERE FAHODI HO\n3, 4. (a) Yesu bere so no, nsakrae bɛn na na Yudafo no rehwɛ kwan sɛ amanyɔsɛm de bɛba? (b) Saa adwene no kaa Yesu asuafo no sɛn?\n3 Yudafo a Yesu kaa asɛmpa no kyerɛɛ wɔn no, na wɔn mu pii pɛ sɛ wonya fahodi fi Romafo nsam. Yudafo Anuɔdenfo, anaa Yudafo a na ɔmampɛ adi wɔn ti no na wɔkanyan nkurɔfo ma wonyaa saa adwene no. Ná saa Anuɔdenfo no mu pii yɛ Galileani bi a ne din de Yuda no akyidifo. Asomafo no bere so no, na saa Yuda yi kyerɛ sɛ ɔyɛ mesia, na ɔdaadaa nnipa pii. Yudani abakɔsɛm kyerɛwfo Josephus ka sɛ, saa Yuda yi “piapiaa ne manfo ma wɔtew atua, na ɔka kyerɛɛ wɔn a wɔapene so sɛ wobetua tow ama Romafo no sɛ wɔyɛ ahufo.” Ewiee ase no, Romafo no ma wokum Yuda. (Aso. 5:37) Anuɔdenfo no bi mpo yɛɛ basabasa sɛnea ɛbɛyɛ a wobenya nea wɔpɛ.\n4 Ɛnyɛ saa Anuɔdenfo no nko ara na na wɔrehwɛ Mesia a ɔyɛ ɔmanyɔfo kwan denneennen, na mmom na Yudafo a aka no nso rehwɛ kwan saa ara. Wei kyerɛ sɛ, na wɔhwɛ kwan sɛ, sɛ Mesia no ba a, ɔbɛma Israel asan afa ne ntama pa afura, na wɔade wɔn ho afi Romafo nhyɛso ase. (Luka 2:38; 3:15) Ná nnipa pii gye di sɛ Mesia no de ahenni bi besi hɔ wɔ asase so wɔ Israel. Sɛ ɛbaa saa a, anka Yudafo a na wɔabɔ ahwete aman ahorow so no bɛsan aba wɔn man mu. Kae sɛ, bere bi Yohane Suboni bisaa Yesu sɛ: “So wone Nea Ɔreba no, anaasɛ yɛnhwɛ obi foforo kwan?” (Mat. 11:2, 3) Ɛbɛyɛ sɛ na Yohane pɛ sɛ ohu sɛ obi foforo a ɔbɛba na ɔbɛma Yudafo no anidaso abam anaa. Yesu a na wɔanyan no afi awufo mu no kɔtoo asuafo mmienu a na wɔnam kwan so rekɔ Emaus. Wɔn nso fam no, nea na wɔhwɛ kwan sɛ Mesia no ba a ɔbɛyɛ no, na ɛmmaa mu. (Kenkan Luka 24:21.) Ɛno akyi pɛɛ no, Yesu asomafo no bisaa no sɛ: “Awurade, saa bere yi na wode ahenni no resan asi hɔ ama Israel anaa?”—Aso. 1:6.\n5. (a) Adɛn nti na na Galileafo no pɛ sɛ Yesu yɛ wɔn hene? (b) Ɔkwan bɛn na Yesu faa so teɛteɛɛ wɔn adwene?\n5 Ná Yudafo no hwɛ kwan sɛ Mesia no ba a, obeyi wɔn haw nyinaa afi hɔ ama wɔn. Ebia ɛno nti na na Galileafo no pɛ sɛ Yesu yɛ wɔn hene no. Ɛbɛyɛ sɛ wonyaa adwene sɛ Yesu bɛyɛ ɔkannifo pa. Ná onim kasa; na otumi sa yare; na otumi ma wɔn a ɔkɔm de wɔn mpo aduan. Bere a Yesu maa mmarima bɛyɛ 5,000 aduan dii no, ohuu nkurɔfo no adwene. Bible ka sɛ: “Bere a Yesu hui sɛ wɔpɛ sɛ wɔkyere no yɛ no ɔhene no, ɔtwee ne ho, na ɔno nko ara kɔhyɛɛ bepɔw no so bio.” (Yoh. 6:10-15) Ade kyee no, bere a na wɔwɔ Galilea Po no agya no, ɛbɛyɛ sɛ sɛnea na nkurɔfo no ani abere no, na ano abrɛ ase. Afei Yesu kyerɛkyerɛɛ mu kyerɛɛ nnipadɔm no sɛ ɛnyɛ wɔn honam fam ahiade nti na ɔbae, na mmom ɔbae sɛ ɔrebɛkyerɛkyerɛ wɔn Onyankopɔn Ahenni ho ade. Ɔka kyerɛɛ wɔn sɛ: ‘Monnyɛ aduan a ɛsɛe ho adwuma, na mmom monyɛ aduan a ɛtena hɔ de kɔ daa nkwa mu no ho adwuma.’—Yoh. 6:25-27.\n6. Dɛn na Yesu yɛe a ɛkyerɛ sɛ na ɔmpɛ wiase tumi biara? (Hwɛ mfoni a ɛwɔ adesua yi mfiase no.)\n6 Aka kakra ama Yesu awu no, ohui sɛ na n’akyidifo no bi rehwɛ kwan sɛ ɔde ahenni bi besi hɔ wɔ asase so wɔ Yerusalem. Ɔmaa wɔn mmɛnnaa ho mfatoho no de teɛteɛɛ wɔn adwene. Mfatoho no fa “ɔdehye” bi a ogyina hɔ ma Yesu ho. Ná obetu kwan, na ɔkɔ a na ɔbɛkyɛ. (Luka 19:11-13, 15) Afei nso, Yesu maa Roma atumfoɔ no hui sɛ na onnyina wiase ahenni biara akyi. Pontio Pilato bisaa Yesu sɛ: “Wone Yudafo hene no anaa?” (Yoh. 18:33) Ɛbɛyɛ sɛ na amrado no suro sɛ Yesu betumi ama nkurɔfo asɔre atia Roma tumidi no. Bere a na Pilato di ade nyinaa no, na wei yɛ ne dadwen pa ara. Yesu buaa Pilato sɛ: “M’ahenni mfi wiase.” (Yoh. 18:36) Ná Yesu mpɛ sɛ ɔde ne ho gyigye amanyɔsɛm mu, efisɛ na n’Ahenni no yɛ ɔsoro de. Yesu ka kyerɛɛ Pilato sɛ adwuma a ɔbɛyɛe wɔ asase so ne sɛ ‘obedii nokware no ho adanse.’—Kenkan Yohane 18:37.\nWode w’adwene si wiase haw so anaa wode si Onyankopɔn Ahenni so? (Hwɛ nkyekyɛm 7)\n7. Adɛn nti na ebetumi ayɛ den sɛ yɛrentaa amanyɔkuw biara akyi wɔ yɛn komam?\n7 Ná Yesu nim adwuma a n’Agya de ahyɛ ne nsa no yiye. Sɛ yɛn nso yenim adwuma a wɔde ahyɛ yɛn nsa no yiye a, yɛrentaa amanyɔkuw biara akyi wɔ yɛn komam mpo. Ɛnyɛ bere nyinaa na wei yɛ mmerɛw. Ɔmansin sohwɛfo bi ka sɛ, “Ade rekye a ade resa no, pere ara na nnipa a wɔwɔ yɛn mpɔtam repere sɛ nsakrae bɛba prɛko pɛ. Ɔmampɛ adi wɔn ti, na pii anya adwene sɛ, sɛ wɔn ankasa nkurɔfo di wɔn so a, nneɛma bɛkɔ yiye ama wɔn.” Anigyesɛm ne sɛ, anuanom de wɔn adwene asi Ahenni no ho asɛmpaka adwuma no so, na wei ama baakoyɛ akɔ so atena wɔn mu. Wɔhwɛ kwan sɛ Onyankopɔn na obeyi ntɛnkyea ne ɔhaw afoforo a yehyia no afi hɔ.”\nDƐN NA YESU YƐE A ƐKYERƐ SƐ WAMFA NE HO ANNYIGYE AMANYƆSƐM MU?\n8. Yesu bere so no, adesoa bɛn na na ɛda Yudafo no so?\n8 Sɛ nkurɔfo hu sɛ ntɛnkyea rekɔ so a, ɛma wɔtaa de wɔn ho hyɛ amanyɔsɛm mu pa ara. Yesu bere so no, na wɔde towtua yɛ amanyɔsɛm pa ara. Nokwasɛm ne sɛ, nea ɛmaa Galileani a ne din de Yuda a yɛaka ne ho asɛm no tew atua tiaa Romafo ne sɛ, na Romafo no rekyerɛkyerɛw nkurɔfo din sɛnea ɛbɛyɛ a wɔbɛma obiara atua tow. Nkurɔfo a na wɔhyɛ Roma tumidi ase a na wɔn a wɔretie Yesu no ka ho no, na wɔma wotua tow bebree; ná wotua wɔn ahode, wɔn nsase, ne wɔn afie ho tow. Ná towgyefo no bɔ nyansakorɔn, enti ɛno nso maa ɔmanfo no adesoa mu yɛɛ duru. Ɛtɔ da a, na towgyefo no tɔ dibea bi fi aban mpanyimfo hɔ, na afei wɔde tumi a wɔanya no apɛ mfaso pii. Ná Sakeo yɛ towgyeni panyin wɔ Yeriko, na na wabɔ nkurɔfo apoo anya ne ho. (Luka 19:2, 8) Nea Sakeo yɛe no, ɛbɛyɛ sɛ saa ara na na towgyefo no pii nso yɛ.\n9, 10. (a) Ɔkwan bɛn na na Yesu atamfo pɛ sɛ wɔfa so twetwe no kɔ amanyɔsɛm mu? (b) Dɛn na yesua fi mmuae a Yesu de mae no mu? (Hwɛ mfoni a ɛwɔ adesua yi mfiase no.)\n9 Ná Yesu atamfo pɛ sɛ wosum no afiri, enti wɔyɛe sɛ wɔbɛma Yesu akyerɛ baabi a ogyina wɔ towtua bi ho. Tow a yɛreka ho asɛm yi yɛ denare baako “tow” a na wɔma nkurɔfo a wɔhyɛ Roma tumidi ase nyinaa tua. (Kenkan Mateo 22:16-18.) Ná Yudafo no ani nnye ho koraa sɛ wobetua saa tow no, efisɛ na ɛkae wɔn sɛ wɔyɛ Romafo no nkoa. Ná “Herode akyidifo” a wɔkɔfaa saa asɛm yi bae no hwɛ kwan sɛ, sɛ Yesu ka sɛ ɛnsɛ sɛ wotua a, na wobetumi abɔ no sobo sɛ otutu ɔman ase. Sɛ na Yesu ka sɛ ɛsɛ sɛ wotua saa tow no nso a, anhwɛ a na n’akyidifo no agyae n’akyi di.\n10 Yesu hwɛɛ yiye sɛ ɔrennyina ɔfã biara wɔ towtua ho asɛm no ho. Ɔkaa sɛ: “Muntua Kaesare de mma Kaesare, na muntua Onyankopɔn de mma Onyankopɔn.” (Mat. 22:21) Nokwasɛm ne sɛ, na Yesu nim sɛ towgyefo no pii bɔ nyansakorɔn. Ná Yesu mpɛ sɛ biribiara twetwe n’adwene fi ade a ɛho hia pa ara a ɛne Onyankopɔn Ahenni no so. Ɛno na ebeyi nnipa haw nyinaa afi hɔ. Ɔnam nea ɔyɛe no so yɛɛ nhwɛso maa n’akyidifo nyinaa. Wei kyerɛ sɛ, ɛnsɛ sɛ Yesu akyidifo de wɔn ho gyigye amanyɔsɛm mu, sɛ ɛte sɛ nea amanyɔfo no asɛm yɛ dɛ anaa ɛteɛ mpo a, ɛnsɛ sɛ wɔyɛ saa. Kristofo hwehwɛ Onyankopɔn Ahenni ne ne trenee. Ɛno nti, sɛ nneɛma bi nkɔ yiye a, wɔnkasa ntia anaa wonnye ho asɛm nnyina mu denneennen.—Mat. 6:33.\n11. Yɛpɛ atɛntrenee, nanso yɛbɛyɛ dɛn aka ho asɛm wɔ ɔkwan a ɛfata so?\n11 Ansa na nnipa pii rebɛyɛ Yehowa Adansefo no, na anka amanyɔsɛm adi wɔn ti, nanso wɔatumi ayi wɔn adwene afi so. Onuawa bi a ɔwɔ Great Britain ka sɛ: “Bere a misuaa nnipa asetena ho nsɛm wɔ sukuupɔn mu no, minyaa adwene sɛ ɛsɛ sɛ nneɛma sesa prɛko pɛ. Ná mepɛ sɛ meko ma abibifo na ɔmanfo ne yɛn di no yiye, efisɛ na wɔasisi yɛn akyɛ. Ɛwom sɛ, sɛ asɛm bi sɔre na obiara rekyerɛ n’adwene a, nea mɛka no na obiara hu sɛ ntease wom, nanso ne nyinaa akyi no, na m’ani nnye. Manhu sɛ ade a ɛde nnipa mu nyiyim ba no, sɛɛ na ɛsɛ sɛ yetu ase fi nnipa komam. Nanso, bere a mifii ase suaa Bible no, mihui sɛ ɛsɛ sɛ mifi ase tu nea ɛwɔ me ara me komam. Onuawa bi a ɔyɛ oburoni na ɔtɔɔ ne bo ase boaa me ma meyɛɛ nsakrae. Seesei, meyɛ daa kwampaefo wɔ asafo bi a wɔka mum kasa mu, na merebɔ mmɔden sɛ mɛka asɛmpa no akyerɛ nnipa ahorow nyinaa.”\n“SAN FA WO NKRANTE NO HYƐ NEA ƐHYƐ”\n12. “Mmɔkaw” bɛn na Yesu ka kyerɛɛ n’asuafo sɛ wɔntwe wɔn ho mfi ho?\n12 Yesu bere so no, na nyamesom akannifo taa de wɔn ho gyigye amanyɔsɛm mu. Nhoma bi ka sɛ, “nyamesom akuwakuw a na ɛwɔ Yudafo no mu no, na ɛte sɛ amanyɔkuw.” (Daily Life in Palestine at the Time of Christ) Enti Yesu ka kyerɛɛ n’asuafo sɛ: “Momma mo ani nna hɔ, monhwɛ mo ho yiye Farisifo ne Herode mmɔkaw ho.” (Mar. 8:15) Ɛbɛyɛ sɛ Herode din a epuei wɔ asɛm yi mu no gyina hɔ ma Herode akyidifo. Ɛba amanyɔsɛm mu a, na Farisifo no gyina Yudafo a wɔrepere fahodi no akyi. Mateo nhoma no ma yehu sɛ Yesu bɔɔ Sadukifo no nso din wɔ asɛm a ɔkae no mu. Sadukifo no de, na wɔmpɛ sɛ nsakrae biara ba. Ná wɔn kuw no mufo pii wɔ dibea wɔ Roma aban no mu. Yesu hyɛɛ da bɔɔ n’asuafo no kɔkɔ sɛ wɔntwe wɔn ho mfi saa akuw mmiɛnsa yi nkyerɛkyerɛ, anaa wɔn mmɔkaw ho. (Mat. 16:6, 12) Ɛyɛ nwonwa sɛ, bere a nkurɔfo yɛe sɛ wɔpɛ sɛ wosi Yesu hene no, ankyɛ na Yesu kaa saa asɛm yi.\n13, 14. (a) Ɛyɛɛ dɛn na amanyɔsɛm ne nyamesom ho nsɛmnsɛm kowiee basabasayɛ ne ntɛnkyea mu? (b) Sɛ wɔne yɛn anni no yiye mpo a, adɛn nti na ɛyɛ mfomso sɛ yɛbɛyɛ basabasa? (Hwɛ mfoni a ɛwɔ adesua yi mfiase no.)\n13 Sɛ nkurɔfo de nyamesom frafra amanyɔsɛm a, ɛnyɛ den koraa sɛ ɛbɛkɔ akowie basabasayɛ mu. Yesu kyerɛkyerɛɛ n’asuafo sɛ ɛnsɛ sɛ wogyina ɔfã biara wɔ nsɛm a ɛte saa mu. Ɛno ka ho bi nti na asɔfo mpanyin ne Farisifo no bɔɔ pɔw sɛ wobekum Yesu. Ná wosuro sɛ nkurɔfo betie Yesu na wɔagyae wɔn akyi di. Ɛba saa a, dibea a wɔwɔ wɔ nyamesom ne amanyɔsɛm mu bɛbɔ wɔn. Wɔkaa sɛ: “Sɛ yegyaa no saa a, wɔn nyinaa begye no adi, na Romafo no bɛba abɛfa yɛn ha ne yɛn man nyinaa.” (Yoh. 11:48) Enti, Ɔsɔfo Panyin Kaiafa na odii anim ma wɔbɔɔ pɔw sɛ wobekum Yesu.—Yoh. 11:49-53; 18:14.\n14 Anadwo dasum na Kaiafa somaa asraafo sɛ wɔnkɔkyere Yesu. Ná Yesu nim pɔw bɔne a ɛyɛ aniwu yi, enti bere a etwa to a ɔne n’asomafo no didii no, ɔka kyerɛɛ wɔn sɛ wɔmpɛ nkrante. Ná Yesu betumi de nkrante mmienu aboa wɔn ama wɔasua biribi titiriw bi. (Luka 22:36-38) Saa anadwo no ara, Petro de nkrante kɔɔ basabasayɛfo a na wɔrebɛkyere Yesu no baako so. Akyinnye biara nni ho sɛ, Petro bo fuwii sɛ wɔkɔkyeree Yesu anadwo, efisɛ na ɛyɛ atɛnkyea. (Yoh. 18:10) Nanso Yesu ka kyerɛɛ Petro sɛ: “San fa wo nkrante no hyɛ nea ɛhyɛ, na wɔn a wɔtwe nkrante nyinaa bewu nkrante ano.” (Mat. 26:52, 53) Asuade titiriw bɛn na Yesu maa n’asuafo no nyae? Ɔma wohui sɛ ɛnsɛ sɛ wɔyɛ wiase no fã. Wei na na Yesu adi kan abɔ ho mpae saa anadwo no. (Kenkan Yohane 17:16.) Ntɛnkyea ho asɛm de, ɛsɛ sɛ yegyae ma Onyankopɔn.\n15, 16. (a) Ɔkwan bɛn so na Onyankopɔn Asɛm aboa Kristofo ama wɔatwe wɔn ho afi basabasayɛ ho? (b) Sɛ Yehowa hwɛ nea ɛrekɔ so wɔ wiase nnɛ a, nsonsonoe bɛn na ohu?\n15 Onuawa a ɔwɔ Europa anafo fam a yɛadi kan aka ne ho asɛm no nyaa asuade a ɛte saa. Ɔka sɛ: “Mahu sɛ basabasayɛ mfa atɛntrenee mma. Mihui sɛ wɔn a wɔyɛ basabasa no, wɔtaa fa mu wu. Wɔn mu pii nso di yaw. Bere a misuaa Bible hui sɛ Onyankopɔn nko ara na obetumi ama yɛanya atɛntrenee wɔ asase so no, m’ani gyei pa ara. Ɛno ne asɛm a maka akyerɛ nkurɔfo mfe 25 a atwam ni.” Onua a ɔwɔ Afrika anafo fam no de “honhom no nkrante” a ɛne Onyankopɔn Asɛm no asi ne peaw no ananmu. Seesei ɔka asomdwoe asɛm kyerɛ obi biara, ɛmfa ho abusuakuw a ofi mu. (Efe. 6:17) Onuawa a ɔwɔ Europa mfinimfini fam no nso, bere a ɔbɛyɛɛ Yehowa Dansefo no, onua bi a ofi abusuakuw bi a bere bi na ɔtan wɔn mu na ɔwaree no. Nnipa mmiɛnsa yi nyinaa yɛɛ saa nsakrae yi, efisɛ na wɔpɛ sɛ wɔyɛ sɛ Kristo.\n16 Ehia pa ara sɛ yɛyɛ nsakrae a ɛte saa! Bible de nnipa toto ɛpo a ɛrebu fa so ho; ɛpo a entumi nyɛ komm. (Yes. 17:12; 57:20, 21; Adi. 13:1) Amanyɔsɛm hwanyan nnipa, ɛpaapae wɔn mu, na ɛde basabasayɛ a ntease biara nnim ba, nanso yɛn de, yɛwɔ asomdwoe, na baakoyɛ wɔ yɛn mu. Sɛ Yehowa hwɛ sɛnea wiase no mu apaapae, na ohu baakoyɛ a ɛwɔ ne nkurɔfo mu a, n’ani gye pa ara.—Kenkan Sefania 3:17.\n17. (a) Nneɛma mmiɛnsa bɛn na yebetumi ayɛ ama baakoyɛ atena yɛn mu? (b) Dɛn na yebesusuw ho wɔ adesua a edi hɔ no mu?\n17 Yɛahu sɛ nneɛma mmiɛnsa na yebetumi ayɛ ama baakoyɛ atena Kristofo mu: (1) Yɛde yɛn werɛ hyɛ Onyankopɔn Ahenni a ɛwɔ soro no mu sɛ ɛno na ebeyi ntɛnkyea afi hɔ, (2) yennyina ɔfã biara wɔ amanyɔsɛm mu, (3) yɛnyɛ basabasa. Nanso ɛtɔ da a, ɔtan hunu betumi asɛe yɛn asomdwoe. Adesua a edi hɔ no bɛma yɛahu sɛnea yebetumi adi saa ɔhaw yi so sɛnea tete Kristofo no yɛe no.


Mampong-Ashanti, Ashanti, Gold Coast (now Ghana)\nLieutenant General Akwasi Amankwaa Afrifa (24 Oforisuo1936 – 26 Ayɛwohummumɔ 1979) yɛ kane manpanyin a odii asraafoɔ aban anim wɔ Ghana, na odii ade firi Oforisuo da ɛtɔ so , afe apem ahankrɔn aduosia nkrɔn (1969) kosii Ɔsanaa da a ɛtɔ so nsɔn, afe apem ahankrɔn aduosɔn (1970). Ɔtoaa so sɛ kuanii ne amanyɔnii. Ɔtoo aba yii no sɛ marahyɛbadwani wɔ afe apem aha-nkron ne aduoson nkron mu (1979) nanso ɔyii no firii hɔ a wantumi ani akonwa no. Ɔne afoforɔ bi te sɛ , General Kutu Acheampong ne General Fred Akuffo, ɛne nkrɔfoɔ num (Utuka, Felli, Boakye, Robert Kotei and Amedume), wɔ Ayɛwohummumɔ 1979 . Na Okatakyie nso yɛ edin a nipa pii nso de frɛ no, na Akwasi Amankwaa Afrifa nso ka ho bi ɛne abakomahene of Krobo wɔ Asante-Mampong wɔ Asante man mu.\nOwiee ne ntoasoɔ sukuu Adisadel College no, ɔde ne ho kɔdom Ghana asraafoɔ kuo no wɔ afe apem aha-nkron ne aduonum nson mu (1957) nna ɔde no kɔɔ "Regular Officer's Special Training sukuu". ɛfiri hɔ no, ɔkɔɔ 'Mons Officer Cadet sukuu, Aldershot, wɔ England wɔ afe apem aha-nkron ne aduonum nnwɔtwe mu (1958). Ɔsan nso wiee 'officer training wɔ Royal Military Academy, Sandhurst, England. Wɔ afe apem aha-nkron aduosia baako (1961) mu no, na ɔwɔ sukuu of Infantry, Hythe, United Kingdom.\nƐwɔ afe apem aha-nkron ne aduosia (1960) mu no, ɔyɛɛ Afrifa 'second lieutenant' wɔ Ghana Asraafoɔ kuo no mu. Ɛfiri afe apem aha-nkron ne aduosia mmienu (1962) de kɔ si afe apem aha-nkron ne aduosia nnan (1964) mu no, na ɔyɛ 'general staff officer' wɔ kuo no mu. Ɔsan nso kɔɔ 'Defence College', wɔ Teshie Accra. Na Afrifa ka officers no a wɔn som wɔ Ghana contingent of the United Nations Operation wɔ Congo no ho.Afrifa kɔɔ n'anim bɛyɛɛ Major. Na ɔsan nso yɛ 'Staff officer' a na ɔhwɛ army training ne operations wɔ afe apem aha-nkron ne aduosia num (1965) mu. Na ɔte Kumasi, wɔ 'second infantry Brigade' kɛseɛm.\nYɛ yi fii "https://tw.wikipedia.org/w/index.php?title=Akwasi_Afrifa&oldid=110896"\nNsesae ba kratafa yi so da 30 Oforisuo 2022, mmere 21:43.


Tete Bible Nkyerɛwee—Asɛm a Ɛho Hia\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Haitian Creole Hausa Hebrew Hiligaynon Hmong (White) Hungarian Iban Icelandic Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Xhosa Yoruba Zande Zulu\nSɛ wode Bible toto nyamesom nhoma ahorow ho a, Bible no da mu fua. Nhoma biara nni hɔ a efi bere tenteenten ni, akyerɛ nnipa pii sɛnea ɛsɛ sɛ wɔbɔ wɔn bra te sɛ Bible no da. Saa ara nso na Bible no ne nhoma a nnipa ayɛ mu nhwehwɛmu akɔ akyiri, na wɔasan akasa atia paa.\nNhwɛso bi ni, nhomanimfo bi nnye nni sɛ, Bible a wɔkyerɛwee tete no, ɛno ara na ɛwɔ hɔ nnɛ no. Nyamesom ho ɔbenfo bi kae sɛ: “Yɛrentumi nka no pefee sɛ Bible a ɛwɔ nnɛ no te sɛ nea wɔkyerɛwee tete no pɛpɛɛpɛ.” Ɔka kaa ho sɛ: “Nea ɛwɔ hɔ nnɛ no, mfomso ayɛ mu ma; nsonsonoe kɛse wɔ ɛne tete de no mu.”\nEbinom wɔ hɔ a ɔsom a wɔde tetee wɔn nti, wonnye Bible no ntom. Faizal sei, n’abusuafo a wɔnyɛ Kristofo kyerɛkyerɛɛ no sɛ Bible no yɛ nhoma kronkron, nanso wɔasesa mu nsɛm. Ɔka sɛ: “Ɛno nti, na mempɛ koraa sɛ nkurɔfo bɛka Bible mu asɛm akyerɛ me, yɛbɛka koraa a wonni tete Bible no. Wɔasesa no!”\nSɛ Bible no asesa anaa ɛnsesae a, ɛfa yɛn ho sɛn? Wo de, ma yensusuw nsɛm yi ho nhwɛ: Daakye ho bɔhyɛ a ɛma yenya awerɛkyekye pii wɔ Bible no mu, nanso sɛ enni tete Bible nkyerɛwee no mu a, wobɛyɛ dɛn de wo ho ato so? (Romafo 15:4) Sɛ mfomso ahyɛ Bible a ɛwɔ hɔ nnɛ yi mu mã, ɛnna woresi gyinae afa w’abusua, adwuma a wobɛyɛ, anaa ɔsom ho a, anka wobɛhwehwɛ afotu afi mu?\nƐwom, nhoma ahorow a Bible akyerɛwfo no ankasa de wɔn nsa kyerɛwee no, ɛnnɛ ebi nni hɔ nanso wɔn de no a afoforo hwɛɛ so kyerɛw bi no de, ebi da so ara wɔ hɔ—Bible nsaano nkyerɛwee pii ka ho. Ɛyɛɛ dɛn na saa nsaano nkyerɛwee no bi da so ara wɔ hɔ, na atamfo antumi ansɛe no anaa wɔansesa emu nsɛm no? Ɔkwan bɛn so na nsaano nkyerɛwee ahorow a ɛwɔ hɔ no betumi ama woanya awerɛhyem wɔ Bible a ɛwɔ hɔ nnɛ no mu? Asɛm a edi hɔ a ɛkyerɛ nea enti a Bible no ansɛe no bɛma woanya nsɛmmisa yi ho mmuae.


Nnwom 57 NA-TWI - Mmoa mpaebɔ - Hu me mmɔbɔ, O - Bible Gateway\nNnwom 56Nnwom 58\nNnwom 57 Nkwa Asem (NA-TWI)\n57 Hu me mmɔbɔ, O Onyankopɔn, hu me mmɔbɔ efisɛ, merebɛpɛ guankɔbea wo nkyɛn. Wo ntaban ase nwini bɔ me ho ban kosi sɛ asorɔkye a ɛrehuru no dwo. 2 Misu frɛ Onyankopɔn, Ɔsorosoroni no; Onyankopɔn a ɔma me nea ehia me nyinaa no. 3 Obegye me so wɔ soro hɔ na wagye me nkwa. Obedi wɔn a wɔhyɛ me so so nkonim. Onyankopɔn bɛma mahu ne dɔ a ɔde dɔ me daa ne ne nokware. 4 Atamfo a wɔte sɛ agyata a wɔwe nnipa na atwa me ho ahyia. Wɔn se te sɛ mpeaw ne mmɛmma, na wɔn tɛkrɛma te sɛ nkrante nnamnnam. 5 O Onyankopɔn, kyerɛ wo kɛseyɛ wɔ wim, na kyerɛ w’anuonyam wɔ wiase mmaa nyinaa.


Tetragrammaton no ne Onyankopɔn Din a Epue Wɔ Hebri Kyerɛwnsɛm no Mu | Fa Sua Bible\n1 Onyankopɔn Din a Epue Wɔ Hebri Kyerɛwnsɛm no Mu\n2 Onyankopɔn Din a Epue Wɔ Kristofo Hela Kyerɛwnsɛm no Mu\n3-A Nsɛm a Yɛahyehyɛ: Adiyifo ne Ahene a na Wɔwɔ Yuda ne Israel (Ɔfã 1)\n3-B Nsɛm a Yɛahyehyɛ: Adiyifo ne Ahene a na Wɔwɔ Yuda ne Israel (Ɔfã 2)\n4-A Yesu Asase so Asetena Mu Nsɛm—Ansa na Yesu Refi Ne Som Adwuma Ase\n4-B Yesu Asase so Asetena Mu Nsɛm—Yesu Som Adwuma no Mfiase\n4-C Yesu Asase so Asetena Mu Nsɛm—Asɛnka Adwuma Kɛse a Yesu Yɛe Wɔ Galilea (Ɔfã 1)\n4-D Yesu Asase so Asetena Mu Nsɛm—Asɛnka Adwuma Kɛse a Yesu Yɛe Wɔ Galilea (Ɔfã 2)\n4-E Yesu Asase so Asetena Mu Nsɛm—Asɛnka Adwuma Kɛse a Yesu Yɛe Wɔ Galilea (Ɔfã 3) ne Yudea\n4-F Yesu Asase so Asetena Mu Nsɛm—Yesu Som Adwuma a Akyiri Yi Ɔyɛe Wɔ Yordan Apuei\n4-G Yesu Asase so Asetena Mu Nsɛm—Yesu Som Adwuma a Etwa To Wɔ Yerusalem (Ɔfã 1)\n4-H Yesu Asase so Asetena Mu Nsɛm—Yesu Som Adwuma a Etwa To Wɔ Yerusalem (Ɔfã 2)\nB1 Bible no Mu Nsɛntitiriw\n6 Genesis ne Tete Agyanom Akwantu\n7 Israelfo Akwantu—Efi Egypt Rekɔ Bɔhyɛ Asase So\n8 Sɛnea Wɔko Faa Bɔhyɛ Asase No\n9 Ntamadan no ne Ɔsɔfo Panyin No\n10 Sɛnea Wɔkyekyɛɛ Bɔhyɛ Asase no Mu\n11 Dawid ne Solomon Ahenni\n12 Asɔrefie a Solomon Sii\n13 Wiase Ahenni a Daniel Hyɛɛ Ho Nkɔm\n14 Sɛnea na Israel Te wɔ Yesu Bere So\n15 Asɔrefie Bepɔw No—Yesu Bere So\n16-A Nnawɔtwe a Etwa To Wɔ Yesu Asase So Asetena Mu (Ɔfã 1)\n16-B Nnawɔtwe a Etwa To Wɔ Yesu Asase So Asetena Mu (Ɔfã 2)\n17 Kristosom Trɛwee\n18-A Aguadi ne Akontaabu\n18-B Sika ne Nneɛma Mu Duru\n11 Hebrifo Kalenda\nKENKAN WƆ Cibemba Cinyanja Ga Kinyarwanda Kirghiz Krio Mende Meru Serbian Tamil Twi Yoruba\nFa Sua Onyankopɔn Asɛm\nOnyankopɔn Din a Epue Wɔ Hebri Kyerɛwnsɛm no Mu\nAnsa na Israelfo rekɔ nkoasom mu wɔ Babilon no, sɛnea na wɔkyerɛw Onyankopɔn din wɔ tete Hebri mu ni\nBere a Israelfo fi Babilon nkoasom mu bae no, sɛnea na wɔkyerɛw Onyankopɔn din wɔ Hebri mu ni\nOnyankopɔn din pue bɛyɛ 7,000 wɔ Hebri Kyerɛwnsɛm no mu. Hebri nkyerɛwde anan a wɔde gyina hɔ ma Onyankopɔn din no ne יהוה. Wɔfrɛ nkyerɛwde yi Tetragrammaton, na Wiase Foforo Nkyerɛase no kyerɛ ase “Yehowa.” Ɛno ne edin a ɛdɔɔso paa wɔ Bible mu. Nnipa a Onyankopɔn de ne honhom kaa wɔn ma wɔkyerɛw Bible no de abodin pii frɛɛ no. Ebi ne “ade nyinaa so Tumfoɔ,” “Ɔsorosoroni,” ne “Awurade.” Nanso, Tetragrammaton no nkutoo na wosii no pi sɛ ɛyɛ Onyankopɔn din.\nYehowa Nyankopɔn hwɛ maa nnipa a wɔkyerɛw Bible no de ne din baa mu. Nhwɛso bi ne sɛ, ɔde ne honhom kaa odiyifo Yoel ma ɔkyerɛwee sɛ: “Obiara a ɔbɛbɔ Yehowa din afrɛ no no, obenya nkwa.” (Yoel 2:32) Onyankopɔn maa odwontofo bi nso kyerɛwee sɛ: “Nnipa nhu sɛ wo a wo din de Yehowa no, wo nko ara ne Ɔsorosoroni, asase nyinaa so.” (Dwom 83:18) Nnwom nhoma no yɛ anwensɛm nhoma a na Onyankopɔn nkurɔfo to emu nsɛm no sɛ nnwom anaa wɔka no sɛ anwensɛm. Saa nhoma yi nko ara mu no, Onyankopɔn din no pue bɛyɛ 700. Ɛnde dɛn nti na wohwɛ Bible pii mu a, wunhu din no wom? Dɛn nti na Wiase Foforo Nkyerɛase no kyerɛ din no ase “Yehowa”? Dɛn na Onyankopɔn din “Yehowa” no kyerɛ?\nNnwom nhoma no mu nsɛm bi a ɛwɔ Po a Awu nhoma mmobɔwee bi mu. Ɛbɛyɛ sɛ Yesu bere so na wɔyɛe. Hebri nkyerɛwde a wɔde kyerɛwee no yɛ nea na wɔkyerɛw wɔ Babilon nkoasom no akyi. Nanso Tetragrammaton no nko ara de, tete Hebri nkyerɛwde na wɔde kyerɛwee\nAdɛn nti na Onyankopɔn din no nni Bible pii mu? Nneɛma pii ntia. Ebinom susuw sɛ ade nyinaa so Tumfoɔ Nyankopɔn de, enhia sɛ onya din pɔtee biara. Afei nso, na Yudafo wɔ atetesɛm bi sɛ Onyankopɔn din de, yɛmmɔ no basabasa, anyɛ saa a ɛho begu fĩ. Ebetumi aba sɛ ɛno ka ho bi nti na ebinom ayi Onyankopɔn din afi Bible mu. Ebinom nso gye di sɛ obiara nni hɔ a obetumi akyerɛ sɛnea wɔbɔ Onyankopɔn din no pɔtee, enti ɛbɛyɛ papa sɛ wɔde abodin bi te sɛ “Awurade” anaa “Onyankopɔn” mmom frɛ no. Nanso, nsɛm a edidi so yi ma yehu sɛ saa nsɛm no ntɔ asom.\nWɔn a wɔka sɛ ade nyinaa so Tumfoɔ Nyankopɔn nhia din pɔtee biara no, ɛyɛ a wobu wɔn ani gu biribi so. Ɛne sɛ, tete no, na nkurɔfo hwɛ Onyankopɔn Asɛm a ɛwɔ hɔ so kyerɛw bi, na nea wɔyɛe ansa na wɔrewo Kristo no mpo, na Onyankopɔn din no wom. Yɛadi kan aka sɛ Onyankopɔn hwɛ maa ne din puee n’Asɛm no mu bɛyɛ 7,000. Ɛno ma yehu pefee sɛ ɔpɛ sɛ yehu ne din no na yɛbɔ.\nBible asekyerɛfo a Yudafo atetesɛm nti woyii Onyankopɔn din fii wɔn nkyerɛase mu no buu wɔn ani guu asɛnhia bi so. Ɛno ne sɛ, Yudafo akyerɛwfo bi wɔ hɔ a, wɔrekasa a, na wɔmmɔ Onyankopɔn din, nanso bere a wɔrehwɛ Bible no so akyerɛw foforo no, wɔanyi Onyankopɔn din no amfi mu. Nkurɔfo kohuu tete nhoma mmobɔwee bi wɔ Po a Awu no mpɔtam baabi a wɔfrɛ hɔ Kumran, na na Onyankopɔn din no dɔɔso wɔ saa nhoma mmobɔwee no mu. Bible asekyerɛfo bi nso yɛɛ biribi de kyerɛɛ mmeae a anka ɛsɛ sɛ wɔde Onyankopɔn din no hyɛ wɔ Bible mu. Wɔde nkyerɛwde akɛse kyerɛw “AWURADE” wɔ saa mmeae no. Nanso asɛm no ne sɛ, Bible asekyerɛfo no ara gye tom sɛ edin no wɔ Bible mu bebree. Ɛnde dɛn na ɛkaa wɔn ma woyi fii wɔn nkyerɛase mu? Hena na ɔmaa wɔn kwan sɛ wɔnsesa din no? Wɔn nko ara na wonim.\nNnipa a wɔka sɛ obiara nnim sɛnea yɛbɔ Onyankopɔn din no pɔtee nti ɛnsɛ sɛ yɛbɔ no, saa nnipa yi ara nso, Yesu din de, wɔbɔ. Nanso sɛnea Yesu bere so na n’asuafo bɔ ne din no, seesei ɛnyɛ saa koraa na Kristofo dodow no ara bɔ no. Ɛbɛyɛ sɛ na Yudafo Kristofo no bɔ Yesu din no Ye·shuʹa‛. Afei “Kristo” nso, na wɔka no Ma·shiʹach, anaa “Mesia.” Kristofo a na wɔka Hela kasa no frɛɛ no I·e·sousʹ Khri·stosʹ, na Kristofo a wɔka Latin nso frɛɛ no Ieʹsus Chriʹstus. Wɔn a Onyankopɔn honhom kaa wɔn ma wɔkyerɛw Kristofo Hela Kyerɛwnsɛm no mpo, sɛ wɔrekyerɛw Yesu din a, na wɔkyerɛw no sɛnea wɔbɔ no wɔ Hela kasa mu no. Wohwɛ nso a, na ɛtɔ asom, efisɛ Hela ne kasa a na nnipa dodow no ara ka. Wiase Foforo Nkyerɛase no nso frɛ Onyankopɔn “Yehowa.” Wɔn a wɔyɛe no nim sɛ ɛnyɛ saa pɛpɛɛpɛ na na wɔbɔ din no wɔ tete Hebri kasa mu. Nanso wohu sɛ ntease wom sɛ wɔbɛfrɛ no saa.\nAdɛn nti na Wiase Foforo Nkyerɛase no frɛ Onyankopɔn “Yehowa”? Twi kasa mu no, wɔde YHWH na egyina hɔ ma Tetragrammaton (יהוה) nkyerɛwde anan no. Tete no, sɛ wɔrekyerɛw Hebri a, na wɔmfa ɛnne nkyerɛwde te sɛ a, e, ɛ, i, o, ɔ, anaa u, nhyehyɛ mu. Enti Tetragrammaton no nso, na saa nkyerɛwde no bi nnim. Bere a na nnipa pii ka Hebri kasa no, sɛ obi rekenkan biribi a, ɔno ankasa de ɛnne nkyerɛwde hyehyɛ mu.\nBere a wɔkyerɛw Hebri Kyerɛwnsɛm no wiei no, bɛyɛ mfe apem akyi, Yudafo pii benyaa adwene bi sɛ ɛyɛ mfomso sɛ obi bɛbɔ Onyankopɔn din. Enti bere biara, sɛ wɔrekenkan ade na wokopue Onyankopɔn din so a, na wɔde abodin bi te sɛ “Awurade” ahyɛ anan. Ne saa nti, ɛnnɛ yennim sɛnea na Onyankopɔn asomfo a wɔtenaa ase tete no bɔ Onyankopɔn din no. (Genesis 13:4; Exodus 3:15) Nhomanimfo binom susuw sɛ na wɔbɔ no “Yahwe.” Afoforo nso ka sɛ sɛnea na tete Hela akyerɛwfo kyerɛw edin no, ebia saa na na nkurɔfo bɔ no. Ná wɔkyerɛw no Iae, I·a·beʹ, anaa I·a·ou·eʹ. Ɛwom sɛ yennim sɛnea na wɔbɔ din no wɔ tete Hebri mu de, nanso yenim sɛ, sɛ Onyankopɔn asomfo a wɔtenaa ase tete no ne nnipa anaa Onyankopɔn rekasa a, na wɔbɔ ne din no.—Exodus 6:2; 1 Ahene 8:23; Dwom 99:9.\nSɛnea William Tyndale kyerɛɛ Onyankopɔn din ase wɔ Genesis 15:2 ni. Bible mu nhoma anum a edi kan a ɔkyerɛɛ ase afe 1530 no mu na ɛwɔ\nƐnde adɛn nti na Wiase Foforo Nkyerɛase no frɛ Onyankopɔn “Yehowa”? Efisɛ ɛnyɛ nnɛ na wofii ase frɛɛ no saa wɔ Twi kasa mu. Onyankopɔn din “Yehowa” no dii kan puee Twi Bible mu wɔ nkyerɛase a Johann Gottlieb Christaller yɛe wɔ 1871 no mu.\nEbinom te nka sɛ ɛsɛ sɛ yɛfrɛ Onyankopɔn “Yahwe,” na ebinom nso se “Yehowa.” Afe 1911 no, Bible ho ɔbenfo Joseph Bryant Rotherham a nkurɔfo bu no paa no kyerɛw nhoma bi a wɔato din Studies in the Psalms. Ɔkyerɛɛ mu wɔ nhoma no mu sɛ, ɔno de, “nnipa a wɔtaa kenkan Bible no, edin a wɔn mu dodow no ara nim (na wogye tom)” no, ɛno na ɔde baa ne Bible nkyerɛase no mu. Afe 1930 mu no, A. F. Kirkpatrick nso kaa biribi saa. Ɔkae sɛ: “Ɛnyɛ nea ehia ne sɛnea wɔbɔ din no; nea ehia ne sɛ obiara behu sɛ ɛyɛ Din Paa, na ɛnyɛ abodin te sɛ ‘Awurade.’”\nTetragrammaton nkyerɛwde YHWH no kyerɛ: “Nea Ɔma Ɛyɛ Hɔ”\nHebri asɛmfua a wɔkyerɛw no HWH no kyerɛ: “ɛyɛ hɔ”\nDɛn na edin Yehowa kyerɛ? Edin Yehowa no fi Hebri asɛmfua bi mu, na saa asɛmfua no kyerɛ “ɛyɛ hɔ.” Nhomanimfo binom susuw sɛ adwene a ɛwɔ saa asɛmfua no akyi ne sɛ obi na ɔma biribi yɛ hɔ. Enti wɔn a wɔyɛɛ Wiase Foforo Nkyerɛase no te Onyankopɔn din no ase sɛ, “Nea Ɔma Ɛyɛ Hɔ.” Nhomanimfo adwene nhyia wɔ edin no nkyerɛase ho, enti yɛrentumi nka sɛ kyinkyin ara a, saa na ɛkyerɛ. Nanso Yehowa yɛ Ɔbɔadeɛ, na nea ɔbɔ ne tirim biara, ɔma ɛyɛ hɔ. Ɔno na ɔmaa abɔfo, nnipa, ne amansan yi mu nneɛma a aka nyinaa bae. Afei nso tebea biara mu no, ɔhwɛ ma n’apɛde ne n’atirimpɔw yɛ hɔ.\nHebri asɛmfua a Yehowa din fi mu no, wɔde asɛmfua bi a ɛne no sɛ dii dwuma wɔ Exodus 3:14, na ɛhɔ kan sɛ: “Mɛyɛ Me Ho Nea Mepɛ sɛ Meyɛ.” Nanso ɛnyɛ Onyankopɔn din no nkyerɛase nyinaa ne no. Enti yɛreka paa a, saa nsɛm no nkyerɛkyerɛ Onyankopɔn din mu nwie. Mmom no, ɛma yehu biribi fa Onyankopɔn ho, kyerɛ sɛ, tebea biara mu no, ɔyɛ ne ho sɛnea ɛsɛ sɛ ɔyɛ ma n’atirimpɔw yɛ hɔ. Edin Yehowa no san kyerɛ sɛ otumi ma n’abɔde yɛ nea ɔpɛ ma n’atirimpɔw ba mu.


Elihu kae sɛ sɛnea Onyankopɔn yɛ kɛse no, yɛrentumi nhwehwɛ mu (1-33)\nWɔn a wɔyɛ osetie no, esi wɔn yiye; ɔpo abɔnefo (11-13)\n‘Ɔkyerɛkyerɛfo bɛn na ɔte sɛ Onyankopɔn?’ (22)\nƐsɛ sɛ Hiob kamfo Onyankopɔn (24)\n“Sɛnea Onyankopɔn yɛ kɛse no, ɛboro yɛn ntease so” (26)\nOnyankopɔn wɔ osu a ɛtɔ ne anyinam so tumi (27-33)\n36 Elihu toaa so sɛ: 2 “Nya abotare kakra ma me, na menkyerɛkyerɛ mu,Efisɛ meda so wɔ nsɛm bi a ɛsɛ sɛ meka ma Onyankopɔn. 3 Nea minim no, mɛka ne nyinaa,Na mɛka sɛ me Bɔfo no di bem.+ 4 Ampa, atoro biara nni asɛm a mereka no mu;Nea Ne nimdeɛ wie pɛyɛ no+ na ogyina w’anim yi. 5 Nokwasɛm ni, Onyankopɔn yɛ otumfo,+ na ɔmpo onipa biara;Ne ntease* mu dɔ. 6 Ɔremmɔ abɔnefo nkwa ho ban,+Na mmɔborɔwafo de, ɔbɛma wɔanya atɛntrenee.+ 7 N’ani wɔ atreneefo so daa;+Ɔde wɔn si ahengua so te sɛ ahemfo,*+ na ɔhyɛ wɔn anuonyam daa. 8 Nanso sɛ wɔde nkɔnsɔnkɔnsɔn gu wɔn,Na amanehunu nhama kyere wɔn a, 9 Ɔma wohu nea wɔayɛ,Na ɔma wohu mmarato a wɔn ahomaso akɔfa aba. 10 Obue wɔn aso ma nteɛso,Na ɔka kyerɛ wɔn sɛ wɔntwe wɔn ho mfi bɔne ho.+ 11 Sɛ wotie na wɔsom no a,Wɔn nna a aka no, wobedi yiye,Na mfe a wobedi nyinaa, wɔn ani begye.+ 12 Na sɛ wɔantie a, ɛnde wɔde sekan* bekunkum wɔn,+Na wobewu a wonni nimdeɛ. 13 Wɔn a bɔne adidi wɔn komam no,* wɔn na wɔde abufuw hyɛ wɔn mu. Sɛ ɔkyekyere wɔn mpo a, wonsu nhwehwɛ mmoa. 14 Wowuwu* bere a wonnyinii,+Na wɔne tuutuufo mmarima a wɔwɔ asɔrefi na edi hwebom.*+ 15 Nanso Onyankopɔn gye* mmɔborɔwafo fi wɔn amanehunu mu;Sɛ nkurɔfo teetee wɔn a, Obue wɔn aso. 16 Ɔtwe wo fi amanehunu ho,+Na ɔde wo ba baabi a ɛhɔ trɛw a ɛhɔ nkyere,+Na ɔde nnuan pa gu wo pon so de kyekye wo werɛ.+ 17 Na atemmu a ɛbɛba abɔnefo so no bɛma wo koma atɔ wo yam,+Bere a wɔabu atɛn na atɛntrenee ayɛ adwuma no. 18 Nanso hwɛ yiye na abufuw amma woannya obi ho tan,*+Na mma adanmude* kɛse nnnaadaa wo. 19 Wugye di sɛ wo sufrɛAnaa wo mmɔdenbɔ bebrebe no bi betumi ayi wo afi amanehunu mu?+ 20 Nka sɛ wunyae a anka anadwo aba,Anadwo a nnipa yera fi baabi a wɔwɔ no. 21 Hwɛ yiye na woankɔyɛ bɔne;Fa amanehunu mmom, na nkɔyɛ bɔne.+ 22 Hwɛ! Onyankopɔn nam ne tumi so nya anuonyam;Ɔkyerɛkyerɛfo bɛn na ɔte sɛ ɔno? 23 Hena na wakyerɛ No kwan*+Na hena na waka akyerɛ No sɛ, ‘Nea woayɛ yi de, enye’?+ 24 Kae na kamfo ne nnwuma+A nnipa ato ho dwom no.+ 25 Nnipa nyinaa ahu;Onipa dasani gyina akyirikyiri hwɛ. 26 Ampa! Sɛnea Onyankopɔn yɛ kɛse no, ɛboro yɛn ntease so;+Mfe a wadi nso, yɛrentumi mfa yɛn adwene mmu.*+ 27 Ɔtwe nsu a ɛsosɔ kɔ soro;+Ɔma ɛdan ɛbɔ,* na ɛdan bɛyɛ osu a ɛtɔ; 28 Afei omununkum hwie osu no gu fam;+Na ɛtɔ gu nnipa so. 29 Wohwɛ a, obi betumi ate sɛnea omununkum ahyehyɛ no ase?Aprannaa a ɛbobom wɔ Ne ntamadan* mu no, obi betumi ate ase anaa?+ 30 Hwɛ sɛnea ɔtrɛw n’anyinam*+ mu wɔ so,Na hwɛ sɛnea wakata ɛpo bun* so. 31 Eyinom na ɔde hwɛ* nnipa;Ɔma aduan bu so ma wɔn.+ 32 Ɔde ne nsa kata anyinam so,*Na ɔkyerɛ no kwan kɔ baabi a ɛsɛ sɛ ɛkɔ.+ 33 N’aprannaa ka ne ho asɛm,Na nyɛmmoa mpo ma yehu nea ɔreba.*\n^ Ebetumi nso akyerɛ, “Ɔde ahemfo si agua so.”\n^ Anaa “Wɔn kra wu.”\n^ Ebetumi nso akyerɛ, “Wɔne tuutuufo mmarima a wɔwɔ asɔrefi no nkwa ba awiei bom.”\n^ Nt., “Ogye.”\n^ Anaa “woammɔ wo nsam amfa ammu obi animtiaa.”\n^ Ebetumi nso akyerɛ, “Hena na waka n’anim wɔ n’akwan ho; Hena na wabu no atɛn wɔ n’akwan ho.”\n^ Anaa “yɛrentumi nhwehwɛ mu.”\n^ Anaa “Onyankopɔn bɔ.”\n^ Nt., “N’apata.”\n^ Nt., “ne hann.”\n^ Nt., “ntini.”\n^ Ebetumi nso akyerɛ, “ɔde di ma.”\n^ Anaa “Ɔde ne nsa so anyinam mu.”\n^ Ebetumi nso akyerɛ, “ade a ɛreba.”


Судьи 18 CARS - Atemmufo 18 AKCB\nDan Abusuakuw Mu Ahonisom\n1Saa bere no mu na Israel nni ɔhene. Na Dan abusuakuw rehwehwɛ baabi atena, efisɛ na wontumi mpam nnipa a wɔte asase a wɔde maa wɔn no so. 2Enti mmarima a wofi Dan abusuakuw yii akofo baanum a na wɔte Sora ne Estaol sɛ wɔnkɔhwehwɛ asase a wobetumi atena so.\nBere a saa akofo yi duu Efraim bepɔw asase so no, wɔkɔɔ Mika fi kɔdaa hɔ anadwo no. 3Wotiee Lewini aberante no sɛnea na ɔrekasa no, wɔde no kɔɔ nkyɛn bisaa no se, “Hena na ɔde wo baa ha na dɛn na woreyɛ? Na adɛn nti na wowɔ ha?” 4Ɔkaa nhyehyɛe a ɔne Mika ayɛ kyerɛɛ wɔn na ɔkyerɛɛ mu sɛ, ɔyɛ ɔsɔfo ma Mika.\n5Na wɔkae se, “Bisa Awurade ma yɛn sɛ yɛn akwantu yi besi yiye anaasɛ ɛrensi yiye.”\n6Ɔsɔfo no kae se, “Monkɔ no asomdwoe mu, efisɛ, Awurade bedi mo anim wɔ mo akwantu no mu.”\n7Na mmarima baanum no kɔɔ kurow bi a wɔfrɛ no Lais mu. Wohuu sɛ nnipa a hwee mfa wɔn ho te sɛ Sidonfo na wɔte hɔ. Na wɔwɔ asomdwoe ne bammɔ. Na nnipa no wɔ sika, efisɛ na wɔn asase no yɛ asase bere. Na wɔne Sidon ntam twe yiye, na wɔne obiara nni twaka.\n8Bere a wɔsan kɔɔ Sora ne Estaol no, wɔn nuanom bisaa wɔn se, “Dɛn na muhui?”\n9Na wobuae se, “Momma yɛnkɔtow nhyɛ wɔn so! Yɛahu asase no na eye pa ara. Monntwentwɛn mo anan ase koraa, monkɔfa asase no. 10Sɛ mudu hɔ a, mubehu nnipa a hwee mfa wɔn ho wɔ hɔ. Onyankopɔn ama yɛn asase bere yantamm a biribiara wɔ so.”\n11Enti akofo ahansia a wofi Dan abusuakuw mu sii mu fii Sora ne Estaol. 12Wɔkyeree nsraban wɔ beae bi a ɛwɔ Kiriat-Yearim atɔe fam wɔ Yuda asase so. Wɔfrɛ hɔ Mahane Dan besi nnɛ. 13Wofi hɔ no, wɔkɔɔ Efraim bepɔw asase no so, baa Mika fi.\n14Enti mmarima baanum a wɔkɔsraa Lais asase no ka kyerɛɛ wɔn a wɔaka no se, “Nsɔree so bi wɔ ha a asɔfotade kronkron, abusua ahoni, ne ohoni a wɔagu ho wɔ hɔ. Munim nea ɛsɛ sɛ yɛyɛ.” 15Enti mmarima baanum no kɔɔ Mika fi, faako a Lewini aberante no te na wokyiaa no fɛw so. 16Saa bere no na akofo ahansia a wofi Dan abusuakuw mu no gyinagyina abɔntenpon no ano pɛɛ, 17na akwansrafo baanum no kɔɔ nsɔree so hɔ, kɔfaa ohoni, asɔfotade kronkron, ne abusua ahoni no.\n18Bere a ɔsɔfo no huu sɛ mmarima no retwe akronkronne no afi Mika nsɔree so hɔ no, obisaa wɔn se, “Dɛn na moreyɛ yi?”\n19Wobuaa no se, “Mua wʼano! Di yɛn akyi na bɛyɛ yɛn nyinaa agya ne yɛn sɔfo. Wunnye nni sɛ eye sɛ wobɛyɛ Israel abusuakuw bi sɔfo sen sɛ wobɛyɛ onipa baako fi mu sɔfo?” 20Ɔsɔfo aberante no ani gyei sɛ ɔne wɔn bɛkɔ. Enti ɔfaa asɔfotade kronkron no, abusua ahoni ne ohoni a wɔagu no. 21Wosii mu bio de wɔn mma, nyɛmmoa ne wɔn agyapade, dii wɔn anim.\n22Bere a Dan abusuakuw mu nnipa no afi Mika fi kɔ akyirikyiri no, Mika ne nʼafipamfo mu bi tiw wɔn. 23Wɔbɛn wɔn no wɔteɛteɛɛ mu. Na Dan mmarima no dan wɔn ani kae se, “Dɛn na morehwehwɛ? Adɛn nti na woafrɛ nnipa yi aboa ano na moretaa yɛn sɛɛ?”\n24Mika buae se, “Wubisa sɛ dɛn na worehwehwɛ a na wokyerɛ dɛn? Moafa mʼanyame nyinaa ne me sɔfo, na minni hwee bio!”\n25Dan mmarima no buae se, “Hwɛ nea woreka no yiye! Yɛn mu bi bo nkyɛ fuw, anhwɛ a wɔn bo befuw na wɔakum wo ne wʼabusuafo.” 26Enti Dan mmarima no toaa so kɔɔ wɔn kwan. Mika huu sɛ nnipa no dɔɔso a enti ontumi ntow nhyɛ wɔn so no, ɔdan ne ho kɔɔ fie.\n27Dan mmarima faa Mika ahoni ne ne sɔfo no de wɔn baa kurow Lais a emu nnipa wɔ asomdwoe ne bammɔ no mu. Wɔtow hyɛɛ emu nnipa no so, kunkum wɔn nyinaa, hyew kurow no dwerɛbee. 28Na obiara nni hɔ a obegye kurow no mufo, efisɛ na nea wɔte no ne Sidon mu twe na wonni adɔfo a wɔbɛn nso. Saa asɛm yi sii wɔ obon a ɛbɛn Bet-Rehob no mu.\nAfei, Dan abusuakuw no mma san kyekyeree kurow no, na wɔtenaa hɔ. 29Wɔde kurow no too Dan a ɔyɛ wɔn tete agya Israel no ba, na kan no wɔfrɛ hɔ Lais.\n30Afei, wogyinaa ohoni a wɔagu no na wɔfaa Gersom babarima Yonatan a ɔyɛ Mose aseni sɛ wɔn sɔfo. Saa ofi yi mu nnipa kɔɔ so yɛɛ asɔfo maa Dan abusuakuw kosii Otukɔ bere. 31Enti Dan abusuakuw no toaa so som ohoni a ɛyɛ Mika dea no wɔ bere tenten a na Onyankopɔn Ahyiae Ntamadan no wɔ Silo.\nAKCB : Atemmufo 18


5 Munkyin Yerusalem mmorɔn so, na monhwɛ ɛ, na munhu, na monhwehwɛ ne mmɔnten so nhwɛ, sɛ mubehu onipa+ bi anaa; obi a odi asɛntrenee+ na ɔhwehwɛ nokware.+ Anka mede befiri kurow no. 2 Sɛ wɔka sɛ: “Sɛ́ Yehowa te ase yi!” mpo a, ɛyɛ ntanhunu na wɔka.+ 3 O Yehowa, ɛnyɛ nokwaredi+ na w’aniwa hwɛ anaa? Woabobɔ wɔn,+ nanso ante wɔn.+ Wotɔree wɔn ase.+ Wɔpoo nteɛso.+ Wɔmaa wɔn anim yɛɛ den sen ɔbotan.+ Wɔansan wɔn akyi.+ 4 Me ara mekae sɛ: “Eyinom yɛ famfam nnipa. Wɔadi nkwaseasɛm, efisɛ wɔabu wɔn ani agu Yehowa kwan ne wɔn Nyankopɔn atemmu so.+ 5 Mesim akɔ atitiriw no nkyɛn na me ne wɔn akɔkasa;+ ebia wɔn de, wɔahu Yehowa kwan ne wɔn Nyankopɔn atemmu.+ Nanso wɔn nyinaa abubu kɔndua no; wɔatetew nhama no mu.”+ 6 Ɛno nti na kwae mu gyata atow ahyɛ wɔn so, na sare so pataku asɛe wɔn,+ na ɔsebɔ atɛw wɔn nkurow ho no.+ Obiara a ofi adi fi mu no, wɔbɛtetew no asinasin efisɛ wɔn amumɔyɛ dɔɔso, na wɔn mmarato nni ano.+ 7 Eyi de, ɛbɛyɛ dɛn na mede afiri wo? Wo mma agyaw me, na wɔka nea ɛnyɛ+ Onyankopɔn ntam.+ Mema wɔmee,+ nanso wɔsɛee aware ara,+ na wɔboom yuu kɔɔ ɔbea aguaman fie. 8 Wɔte sɛ apɔnkɔ a wɔn ho asɔresɔre a wɔn hwewa ayeyere. Wosu di wɔn yɔnko yere akyi.+ 9 “Eyinom nti, merentua wɔn so ka anaa?” Yehowa asɛm ni.+ “Na me kra rentɔ were ɔman a ɛte sɛ eyi so anaa?”+ 10 “Momforo ne bobe nturo na monsɛe no,+ nanso monntɔre ase korakora.+ Mompempan ne mmaa foforo no, efisɛ ɛnyɛ Yehowa dea.+ 11 Na nkontompo na Israel fie ne Yuda fie atwa me,” Yehowa asɛm ni.+ 12 “Wɔapo Yehowa na wɔka sɛ, ‘Onni hɔ.+ Mmusu bi remma yɛn so, na yɛrenhu nkrante anaa ɔkɔm nso.’+ 13 Na adiyifo no adan mframa, na m’asɛm nni wɔn mu.+ Saa ara na ɛbɛto wɔn.” 14 Enti nea asafo Yehowa Nyankopɔn aka ni: “Eyi a moaka nti, hwɛ, mɛma m’asɛm a ɛwɔ w’anom ayɛ ogya,+ na ɔman yi adan nnyina na ahyew wɔn.”+ 15 “Hwɛ, mede ɔman bi fi akyirikyiri reba mo so,+ O Israel fie,” Yehowa asɛm ni. “Ɛyɛ ɔman a akyɛ,+ ɔman a ɛwɔ hɔ fi teteete; ɔman a munnim wɔn kasa, na monte nea wɔka no ase. 16 Wɔn agyan kotoku te sɛ ɔdamoa a wɔnkataa so; wɔn nyinaa yɛ nnɔmmarima.+ 17 Wobedi wo nnɔbae ne w’aduan.+ Wɔbɛmemene wo mmabarima ne wo mmabea. Wobedi wo nguan ne w’anantwi. Wobedi wo bobe ne wo borɔdɔma nnua.+ Wɔde nkrante bebubu wo nkurow a wɔabɔ ho ban a wode wo ho ato so no.” 18 “Nanso saa nna no mu no,” Yehowa asɛm ni, “merensɛe mo pasaa.+ 19 Na ɛbɛba sɛ mobɛka sɛ, ‘Dɛn nti na Yehowa, yɛn Nyankopɔn ayɛ yɛn saa ade yi nyinaa?’+ Na ka kyerɛ wɔn sɛ, ‘Sɛnea moagyaw me akɔsom ananafo nyame wɔ mo asase so no, saa na mobɛsom ananafo, asase a ɛnyɛ mo de so.’”+ 20 Monka wɔ Yakob fie, na mommɔ no dawuru wɔ Yuda, sɛ: 21 “Muntie eyi ɛ, ɔman nkwaseafo a munni ti:+ Wɔwɔ aniwa, nanso wonhu ade;+ wɔwɔ aso, nanso wɔnte asɛm.+ 22 ‘Enti munsuro me anaa?’+ Yehowa asɛm ni, ‘anaasɛ me nti munni yaw a emu yɛ den anaa?+ Me na mede anhwea atwa po ano hye, de ayɛ daa ahyɛde a entumi ntra; na sɛ n’asorɔkye bɔ mpo a, entumi no, na sɛ ehuru sɛ dɛn ara a, entumi ntra.+ 23 Na ɔman yi anya asoɔden ne atuatew koma; wɔaman, na wɔnam wɔn kwan so.+ 24 Wɔanka wɔn komam sɛ: “Afei de, momma yensuro Yehowa yɛn Nyankopɔn,+ nea ɔtɔ osu, na ɔma adonsu ne asusow wɔ ne bere mu,+ nea ɔhwɛ otwabere adapɛn a wɔahyɛ so ma yɛn no.”+ 25 Mo mfomso na ama moahwere nneɛma yi, na mo bɔne na ama nneɛma pa abɔ mo.+ 26 “‘Efisɛ wohu abɔnefo wɔ me man mu.+ Wɔtetɛw daa sɛnea nnomaayifo butubutuw.+ Wɔasum afiri a ɛsɛe ade. Nnipa na wɔde yi wɔn. 27 Sɛnea nnomaa dɔɔso wɔ buw mu no, saa na nnaadaa ayeyɛ wɔn afie amaama.+ Ɛno nti na wɔayeyɛ akɛse na wɔanya wɔn ho no.+ 28 Wɔadodɔ srade,+ na wɔayɛ fɔɔfɔɔ. Nnebɔne nso ahyɛ wɔn ma abu so. Wonni obiara asɛm mma no;+ wonni agyanka+ mpo asɛm mma no na ama wɔadi yiye.+ Ahiafo nso, wommu atɛn mma wɔn.’” 29 “Eyinom nti, merentua wɔn ka anaa?” Yehowa asɛm ni. “Na me kra rentɔ were ɔman a ɛte sɛ eyi so anaa?+ 30 Ahobowde ne ahodwiriwde na wɔde aba asase no so:+ 31 Adiyifo no hyɛ nkɔntoro;+ asɔfo no nso, wɔde wɔn ahoɔden di nkurɔfo so.+ Me man nso pɛ no saa.+ Na awiei no, mobɛyɛ dɛn?”+


Ɛsra 7 AKCB - Matteus 7 LB\nƐsra Kɔ Yerusalem\n1Persiahene Artasasta ahenni mu no, na ɔbarima bi wɔ hɔ a ne din de Ɛsra. Na ɔyɛ Seraia babarima a ɔyɛ Asaria babarima, na ɔno nso yɛ Hilkia babarima 2na ɔno nso yɛ Salum babarima a ɔyɛ Sadok babarima a ɔyɛ Ahitub babarima 3na ɔno nso yɛ Amaria babarima a ɔyɛ Asaria babarima na ɔno nso yɛ Meraiot babarima 4a ɔyɛ Serahia babarima a ɔyɛ Usi babarima a ɔno nso yɛ Buki babarima 5a ɔno yɛ Abisua babarima, a ɔyɛ Pinehas babarima, a ɔno nso yɛ Eleasar babarima, a ɔyɛ Aaron a ɔyɛ ɔsɔfopanyin no babarima. 6Na saa Ɛsra yi yɛ mmara no kyerɛkyerɛfo a onim Mose mmara no a Awurade, Israel Nyankopɔn, de ama Israelfo no yiye. Ofi Babilonia baa Yerusalem na biribiara a obisaa ɔhene no ɔde maa no, efisɛ na Awurade nsa no wɔ ne so. 7Israelhene no ne asɔfo, Lewifo, nnwontofo, aponanohwɛfo ne asɔredan mu asomfo ne no kɔɔ Yerusalem, ɔhene Artasasta ahenni mfe ason so.\n8Saa afe no, Ab ɔsram (bɛyɛ Ɔsannaa) mu na Ɛsra kɔɔ Yerusalem. 9Ofii Babilonia Abib ɔsram (bɛyɛ Oforisuo) da a ɛto so awotwe, na ɔkɔɔ Yerusalem Ab ɔsram (bɛyɛ Ɔsannaa) da a ɛto so anan. Na Onyankopɔn adom nsa wɔ ne so. 10Efisɛ na Ɛsra asi nʼadwene pi sɛ, obesua, na wadi Awurade mmara so, na wakyerɛ Israelfo saa mmara no.\n11Na ɔhene Artasasta de krataa no sɛso ama ɔsɔfo Ɛsra, a ɔyɛ mmara no kyerɛkyerɛfo a osuae, na ɔkyerɛɛ Israelfo Awurade mmara no. Ɔkyerɛw se:\n12Me ahene mu hene Artasasta, nkyia a mede rekyia ɔsɔfo Ɛsra ne Awurade a ɔte ɔsorosoro no mmarakyerɛni no ni:\n13Mahyɛ mmara sɛ, Israelni biara a ɔte mʼaheman mu a asɔfo ne Lewifo ka ho no nyinaa, mfi wɔn pɛ mu ne wo nkɔ Yerusalem. 14Me ne mʼagyinatufo baason no ahyɛ wo sɛ, gyina wo Nyankopɔn mmara a ɛhyɛ wo nsam no so yɛ nhwehwɛmu fa Yuda ne Yerusalem tebea ho. 15Fa dwetɛ ne sikakɔkɔɔ bi a yɛde rema wo sɛ afɔre a yɛrebɔ ama Israel Nyankopɔn a ɔte Yerusalem no kɔ, 16na gye dwetɛ anaa sikakɔkɔɔ biara a wubenya afi Babilonia ne nea wɔde bɛkyɛ wo biara afi ɔmanfo ne asɔfo nkyɛn a wɔde ama sɛ, wɔmfa nkɔ wɔn Nyankopɔn asɔredan a ɛwɔ Yerusalem no kɔ. 17Saa akyɛde yi, nea ɛsɛ sɛ wɔde tɔ ara yɛ anantwinini, adwennini, nguantenmma ne atoko afɔrebɔde a ɛfata, ne nsa afɔrebɔde a wɔde ne nyinaa bɛbɔ afɔre wɔ Onyankopɔn asɔredan a ɛwɔ Yerusalem no afɔremuka so.\n18Sika biara a ɛbɛka no, wo ne wo mfɛfo mfa nni dwuma biara a mugye di sɛ ɛyɛ mo Nyankopɔn pɛ. 19Na nkuku ne nkaka a yɛde rehyɛ wo nsa de adi mo Nyankopɔn asɔredan no ho dwuma no, fa ne nyinaa ma Onyankopɔn a ɔwɔ Yerusalem no. 20Sɛ mo sika sa wɔ biribi a ɛho hia mo Onyankopɔn asɔredan ho anaa biribi a ɛte saa ho a, mummisa sika mfi adehye foto mu.\n21Me ɔhene Artasasta, hyɛ mmara de kɔ agyapade akorae a ɛwɔ asu Efrate agya no sɛ: Biribiara a Ɛsra bisa no, momfa mma no, efisɛ ɔyɛ ɔsɔfo ne ɔsorosoro Nyankopɔn no mmara kyerɛkyerɛfo. 22Ɛsɛ sɛ moma no kosi dwetɛ nkaribo pɔn mpem ason ne ahannum, atoko susukoraa ahannum, nsa gyare ahannum aduonum, ngo gyare ahannum aduonum ne nkyene a wontumi mmu ano. 23Monhwɛ yiye, na biribiara a Onyankopɔn a ɔte ɔsorosoro no abisa ama nʼasɔredan no, momfa mmra. Adɛn nti na ɛsɛ sɛ yɛma Onyankopɔn abufuw ba ɔhene ne ne mmabarima so? 24Mesan hyɛ sɛ, ɛnsɛ sɛ ɔsɔfo, Lewini, nnwontofo, ɔpon ano hwɛfo, asɔredan mu somfo anaa obiara a ɔyɛ adwuma wɔ asɔredan mu no tua tow biara.\n25Na wo Ɛsra, ɛsɛ sɛ wode nyansa a Onyankopɔn de ama wo no yi asennifo ne atemmufo a wonim mo Nyankopɔn mmara no, na wodi nnipa a wɔwɔ asu Eufrate agya no nyinaa so. Sɛ nnipa nnim saa mmara no a, ɛsɛ sɛ wokyerɛkyerɛ wɔn. 26Obiara a obebu mo Nyankopɔn, ne ɔhene mmara so no, wobekum no, wobetwa no asu, wɔbɛfa nʼagyapade anaa wɔde no bɛto afiase sɛ asotwe.7.26 7.21-26 Wɔkyerɛw saa ɔfa yi wɔ Arameike kasa a saa bere no na wɔde di dwuma no mu.\n27Ayeyi nka Awurade, yɛn agyanom Nyankopɔn a ɔmaa ɔhene adwene sɛ onsiesie Awurade asɔredan a ɛwɔ Yerusalem no. 28Na ayeyi nka no sɛ, ɔdaa ne dɔ kann adi kyerɛɛ me, hyɛɛ me anuonyam wɔ ɔhene, nʼagyinatufo ne nʼahenemma atumfo no anim. Ɛhyɛɛ me nkuran, efisɛ na Awurade, me Nyankopɔn, nsa wɔ me so. Na meboaboaa Israel ntuanofo no bi ano sɛ wɔnka me ho mma yɛnkɔ Yerusalem.\nAKCB : Ɛsra 7


Akodie—Ɛnnɛ, Ɛho Hia?\nƐnnɛ, Onyankopɔn Bu Akodie Sɛn?\nƐnnɛ, nnipa redi amia paa, enti obiara resu frɛ Onyankopɔn. Nanso sɛ ɔgyeɛ bi bɛba mpo a, wɔnnim. Wohwɛ a, Onyankopɔn tie wɔn sufrɛ no anaa? Wɔn a wɔfa to wɔn ho so sɛ wɔn ara bɛko agye wɔn ho no nso ɛ? Onyankopɔn taa wɔn akyi, na ɔpene so sɛ wɔbɛko anaa?\nHarmagedon ko na ɛbɛyi akokoakoko nyinaa afiri hɔ\nWo deɛ, ka wo koma to wo yam. Efisɛ, ɔhaw ne abɛbrɛsɛ a yɛrefa mu nyinaa, Onyankopɔn nim, na ɔbɛyɛ ho biribi. (Dwom 72:13, 14) Onyankopɔn ahyɛ bɔ wɔ n’Asɛm Bible mu sɛ wɔn a ‘wɔhyia ahohia no ɔbɛma wɔanya ahome.’ Bere bɛn na wei bɛba? ‘Awurade Yesu ahoyie a ɛfiri soro no mu; ɔne n’abɔfoɔ a wɔwɔ tumi no de aweredie bɛba wɔn a wɔnnim Onyankopɔn ne wɔn a wɔntie yɛn Awurade Yesu ho asɛmpa no so.’ (2 Tesalonikafoɔ 1:7, 8) Yesu bɛyi ne ho adi anaa ɔbɛba daakye, na Bible frɛ saa bere no “adeɛ nyinaa so Tumfoɔ Nyankopɔn da kɛseɛ no mu ko,” anaa Harmagedon.—Adiyisɛm 16:14, 16.\nSaa ɔko no, ɛnyɛ nnipa na Onyankopɔn bɛma wɔako, na mmom ne Ba Yesu Kristo ne honhom abɔde a wɔwɔ tumi no na ɔbɛma wɔatu abɔnefo so sa. Ɔsoro asafodɔm yi bɛko ayi ateetee nyinaa afiri hɔ.—Yesaia 11:4; Adiyisɛm 19:11-16.\nƐfiri tete bɛsi nnɛ, sɛnea Onyankopɔn bu akodie no te sɛ nea ɛte no ara; ɛnsesae. Ɔko yɛ ɔkwampa a ɔfa so yi amumɔyɛsɛm ne ateetee fi hɔ. Yɛahu sɛ ɛfiri teteete nyinaa, Onyankopɔn nko ara na ɔkyerɛ bere a ɛsɛ sɛ wɔkɔ ɔko ne wɔn a ɛsɛ sɛ wɔkɔ. Seesei deɛ, yɛate ase sɛ Onyankopɔn anya akyerɛ ɔko a ɔde bɛyi amumɔyɛsɛm afiri hɔ na watua abɔnefo ka. Afei nso wayi ne Ba Yesu Kristo sɛ ɔno na ɔbɛko saa ɔko no. Wei kyerɛ sɛ, akokoakoko a ɛrekɔ so nnɛ no, sɛ obi asɛm yɛ dɛ mpo a, Onyankopɔn nsa nnim.\nWo deɛ yɛnhwɛ mfatoho yi: Fa no sɛ anuafoɔ mmienu bi reko bere a wɔn papa nni fie. Wɔreko no ara na wɔgyae frɛɛ wɔn papa wɔ fon so. Baako ka kyerɛɛ wɔn papa sɛ ne nua no na ɔkɔfaa ntɔkwa no bae, ɛnna baako nso se ne nua no resisi no. Wɔn mu biara nyae a anka ne papa abɛtaa n’akyi. Nanso, bere a papa no tiee wɔn asɛm no, ɔka kyerɛɛ wɔn sɛ wɔnnyae ntɔkwa no na wɔntwɛn nkɔsi sɛ ɔbɛba abɛsiesie asɛm no. Wɔtee ase twɛn no kakra, nanso anni gyina na wɔsan de ntɔkwa no gyinaa mu. Bere a wɔn papa baa fie bɛhuu sɛ ne mma no antie n’asɛm no, ne bo annwo so. Enti ɔtwee wɔn mmienu nyinaa aso.\nƐnnɛ, sɛ aman biara reko a wɔtaa srɛ Onyankopɔn sɛ ɔmmɛtaa wɔn akyi. Nanso akokoakoko a ɛrekɔ so no, Onyankopɔn nni obiara afã. Mmom waka wɔ n’Asɛm Bible mu sɛ: “Mommfa bɔne nntua obiara bɔne so ka.” Bio nso, “monnni mo ho werɛ.” (Romafoɔ 12:17, 19) Afei nso, Onyankopɔn aka akyerɛ yɛn sɛ ‘yɛnto yɛn bo ase ntwɛn no’ kɔsi sɛ ɔde Harmagedon ko no bɛba. (Dwom 37:7) Sɛ amanaman no di wɔn koko so asɛm na wɔko a, Onyankopɔn ani nnye ho. Wɔyɛ saa a Onyankopɔn bu no sɛ wɔama wɔn ani atra wɔn ntɔn, na wɔredi akakabensɛm. Onyankopɔn bo bɛfu amanaman no na wabu wɔn atɛn wɔ Harmagedon, na ɔbɛma ‘akodie agyae akɔsi asase ano.’ (Dwom 46:9; Yesaia 34:2) Enti Harmagedon ko na ɛbɛyi akokoakoko nyinaa afiri hɔ.\nOnyankopɔn Ahenni no ba a yɛbɛnya nhyira pii; emu baako ne sɛ akodie bɛfiri hɔ. Yesu mpae bi a agye din mu no, ɔkaa saa ahenni no ho asɛm sɛ: “W’ahennie mmra. W’apɛdeɛ nyɛ hɔ wɔ asase so te sɛ ɔsoro.” (Mateo 6:10) Nea ɛkɔfa akokoakoko ba ne amumɔyɛsɛm, enti Onyankopɔn Ahenni bɛyi amumɔyɛsɛm ne akokoakoko nyinaa afiri hɔ. * (Dwom 37:9, 10, 14, 15) Ɛdi sɛ Yesu akyidifo ho pere wɔn sɛ Onyankopɔn Ahenni bɛba ama wɔanya saa nhyira yi nyinaa.—2 Petro 3:13.\nƐnneɛ, yɛntwɛn nkɔsi da bɛn na Onyankopɔn Ahenni abɛyi amanehunu, ateetee ne amumɔyɛsɛm afiri hɔ? Bible nkɔmhyɛ ma yɛhu sɛ yɛte wiase yi “nna a ɛdi akyire mu.” (2 Timoteo 3:1-5) * Ɛrenkyɛ biara Onyankopɔn Ahenni de Harmagedon ko no bɛba abɛyi wiase bɔne yi afiri hɔ.\nYɛahu dada sɛ saa ɔko no mu no, wɔbɛsɛe wɔn a “wɔntie yɛn Awurade Yesu ho asɛmpa no.” (2 Tesalonikafoɔ 1:8) Nanso kae sɛ apapafo ne abɔnefo nyinaa wuo nyɛ Onyankopɔn fɛ. (Hesekiel 33:11) ‘Onyankopɔn mpɛ sɛ obiara bɛsɛe’ wɔ saa ɔko no mu. Enti wama wɔreka Awurade Yesu ho asɛmpa “wɔ asase so nyinaa de adi amanaman nyinaa adanseɛ” ansa na awiei no aba. (2 Petro 3:8, 9; Mateo 24:14; 1 Timoteo 2:3, 4) Yehowa Adansefo reka asɛmpa no wɔ wiase baabiara. Wei bɛma nkurɔfo ahu Onyankopɔn, atie Yesu ho asɛmpa no, na ama wɔatena ase ahu bere a akokoakoko nyinaa bɛfiri hɔ.\n^ nky. 9 Afei nso, Onyankopɔn Ahenni no bɛyi owuo a ayɛ kɔntɔnkrowi da amansan kɔn mu no afiri hɔ. Wohwɛ kratafa 16 a, wɔakyerɛkyerɛ mu wɔ hɔ sɛ, nnipadɔm a owuo de wɔn kɔ nyinaa, wɔn mu pii bɛnya owusɔre. Wɔn a wɔawu wɔ akokoakoko mu no nso pii bɛsɔre.\n^ nky. 10 Sɛ wopɛ nna a ɛdi akyiri no ho nsɛm pii a, hwɛ Dɛn na Bible Kyerɛkyerɛ Ankasa? nwoma no ti 9. Yehowa Adansefo na wɔtintimii.\nAdɛn Nti na Yehowa Adansefo Nkɔ Ɔko?\nWiase nyinaa, obiara nim sɛ Yehowa Adansefo nkɔ ɔko. Kenkan na hu nea enti a yɛnkɔ ɔko.


Kɔ So Da Ɔdɔ Adi—Ɛhyɛ Afoforo Den | Adesua\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Ɔdɔ ma nkɔso.”—1 KOR. 8:1.\nNNWOM: 109, 121\nAdɛn nti na ehia sɛ yɛhyɛ yɛn nuanom den?\nDɛn na Yehowa ne Yesu yɛ de hyɛ yɛn den wɔ ɔdɔ mu?\nDɛn na yebetumi ayɛ de ahyɛ afoforo den?\n1. Anadwo a etwa to a Yesu ne n’asuafo no hyiae no, asɛm a ɛho hia bɛn na ɔne wɔn susuw ho?\nANADWO a etwa to a Yesu ne n’asuafo no hyiae no, ɔkaa ɔdɔ ho asɛm bɛyɛ mpɛn 30. Ɔka kyerɛɛ n’asuafo pefee sɛ, ɛsɛ sɛ ‘wɔdodɔ wɔn ho.’ (Yoh. 15:12, 17) Ɔdɔ a wɔbɛda no adi akyerɛ wɔn ho wɔn ho no bɛyɛ soronko araa ma obiara behu sɛ wɔyɛ Yesu akyidifo ankasa. (Yoh. 13:34, 35) Saa ɔdɔ yi nyɛ atenka ara kwa. Ná Yesu reka suban bi a ɛyɛ fɛ pa ara ho asɛm; ɛne sɛ yebeyi yɛn yam adɔ afoforo. Ɔkaa sɛ: “Obiara nni ɔdɔ a ɛsen eyi, sɛ obi de ne kra bɛto hɔ ama ne nnamfo. Sɛ moyɛ nea merehyɛ mo no a, na moyɛ me nnamfo.”—Yoh. 15:13, 14.\n2. (a) Dɛn na yehu wɔ Onyankopɔn asomfo mu? (b) Nsɛmmisa bɛn na yebenya ho mmuae wɔ adesua yi mu?\n2 Ɛnnɛ, ɔdɔ amapa a Yehowa nkurɔfo yi wɔn yam da no adi ne baakoyɛ a emu yɛ den a ɛwɔ wɔn mu no ma nkurɔfo hu sɛ wɔyɛ Onyankopɔn asomfo. (1 Yoh. 3:10, 11) Ɛyɛ yɛn dɛ pa ara sɛ, ɛmfa ho ɔman anaa abusuakuw a Yehowa asomfo fi mu, kasa a wɔka, anaa baabi a wɔtetee wɔn no, wɔda ɔdɔ a ɛte sɛ Kristo de no bi adi! Nanso, ebia yebebisa sɛ: ‘Adɛn nti na ɔdɔ ho hia pa ara wɔ yɛn bere yi so? Dɛn na Yehowa ne Yesu yɛ de hyɛ yɛn den wɔ ɔdɔ mu? Dɛn na yɛn mu biara betumi ayɛ de ada Kristo dɔ a “ɛma nkɔso” no bi adi?’—1 Kor. 8:1.\nNEA ENTI A ƆDƆ HO HIA PA ARA NNƐ\n3. Sɛn na “mmere a emu yɛ den” yi ka nnipa?\n3 Esiane sɛ “ɔhaw ne amanehunu” ahyɛ asetena mã nti, nnipa pii reteetee wɔ “mmere a emu yɛ den” yi mu. (Dw. 90:10; 2 Tim. 3:1-5) Nnipa bebree pɛ sɛ wokum wɔn ho. Amanneɛbɔ kyerɛ sɛ afe biara nnipa bɛboro 800,000 kum wɔn ho. Wei kyerɛ sɛ, anibu 40 biara, onipa baako kum ne ho. Awerɛhosɛm ne sɛ, Kristofo binom mpo ama ɔhaw a ɛte saa ahyɛ wɔn so araa ma wɔakum wɔn ho.\n4. Nnipa bɛn na Bible ka wɔn ho asɛm sɛ na wɔpɛ sɛ wowu?\n4 Bere a wɔrekyerɛw Bible no, Onyankopɔn asomfo anokwafo binom maa ɔhaw a na wɔrefa mu hyɛɛ wɔn so araa ma na wɔpɛ sɛ wowu. Yɛnhwɛ Hiob. Ná ne honam tutu no araa ma ɔkaa sɛ: “Mapo nkwa; merentena ase bio da.” (Hiob 7:16; 14:13) Yona nso, sɛnea nneɛma kɔyɛe wɔ adwuma a Yehowa de maa no ho no, n’abam bui araa ma ɔkaa sɛ: “Afei Yehowa, gye me kra fi me nsam, na eye sɛ mewu sen sɛ mɛtena ase.” (Yona 4:3) Odiyifo nokwafo Elia nso, ɔmaa ɔhaw a ɔkɔɔ mu hyɛɛ ne so araa ma ɔsrɛe sɛ onwu. Ɔkaa sɛ: “Afei de, mabrɛ! O Yehowa, gye me kra fi me nsam.” (1 Ahe. 19:4) Nanso, na Yehowa bu n’asomfo anokwafo yi sɛ wɔsom bo, na na ɔmpɛ sɛ wowu. Yehowa ankasa antia wɔn sɛ wɔtee nka saa, na mmom, ɔboaa wɔn ma woyii adwene a na wɔanya sɛ wɔpɛ sɛ wowu no fii wɔn tirim, na ɔhyɛɛ wɔn den wɔ ɔdɔ mu sɛnea ɛbɛyɛ a wɔbɛkɔ so asom no nokware mu.\n5. Adɛn nti na nnɛ pa ara na ehia sɛ yɛdɔ yɛn nuanom?\n5 Sɛ yɛn nuanom nte nka sɛ wɔpɛ sɛ wowu mpo a, ɛnnɛ wɔn mu pii refa tebea ahorow a ɛhaw adwene mu, na ehia sɛ yɛhyɛ wɔn den wɔ ɔdɔ mu. Ebinom rehyia ɔtaa, na wodi ebinom nso ho fɛw. Nkurɔfo kasa tia ebinom anaa wɔkeka wɔn ho nsɛmmɔne wɔ adwuma mu. Afoforo nso brɛ, efisɛ bere a wɔde pɔn adwuma so a, wɔma wɔka mu yɛ adwuma, anaa da biara ɛsɛ sɛ wowie wɔn adwuma wɔ bere pɔtee bi mu. Afoforo nso hyia nsɛnnennen wɔ wɔn abusua mu. Ebia wɔn kunu anaa wɔn yere a onni asafo no mu kasa tia wɔn bere nyinaa. Saa ɔhaw yi ne ɔhaw afoforo nti, asafo no mufo pii te nka sɛ wɔabrɛ na wɔayɛ basaa. Wɔn a wɔn abam abu yi, hena na obetumi aboa wɔn?\nMA YEHOWA DƆ NHYƐ WO DEN\n6. Dɛn na Yehowa yɛ de hyɛ n’asomfo den wɔ ɔdɔ mu?\n6 Yehowa hyɛ n’asomfo den; ɔma wɔn awerɛhyem sɛ ɔbɛdɔ wɔn nnɛ de akosi daa. Yehowa ka kyerɛɛ Israelfo anokwafo no sɛ: “Wosom bo m’ani so nti, midi wo ni, na medɔ wo. . . . Nsuro na midi w’akyi.” Wo de, hwɛ sɛnea ɛbɛyɛ sɛ saa asɛm yi hyɛɛ wɔn nkuran! (Yes. 43:4, 5) Woyɛ Yehowa somfo, enti wubetumi anya awerɛhyem sɛ Yehowa dɔ wo pa ara. * Onyankopɔn Asɛm hyɛ wɔn a wɔresom Onyankopɔn nokwarem no bɔ sɛ: “Ɔyɛ otumfoɔ, enti obegye nkwa. N’ani begye na wadi wo ho ahurusi.”—Sef. 3:16, 17.\n7. Ɔkwan bɛn so na ɔdɔ a Yehowa wɔ ma yɛn no te sɛ ɔbaatan de? (Hwɛ mfoni a ɛwɔ adesua yi mfiase no.)\n7 Sɔhwɛ biara a ebia Yehowa nkurɔfo behyia no, ɔhyɛ wɔn bɔ sɛ ɔbɛboa wɔn na wakyekye wɔn werɛ. Bible ka sɛ: “Wobeturu mo wɔ wɔn nkyɛnmu na wɔagyigye mo wɔ wɔn nan so. Sɛnea ɔbarima bi maame kyekye ne werɛ no, saa ara na me nso mɛkɔ so akyekye mo werɛ.” (Yes. 66:12, 13) Wuhu sɛ ɔbaatan turu ne ba wɔ ne nkyɛnmu, anaa ɔregye no agorɔ wɔ ne nan so a, hwɛ sɛnea ɛka koma pa ara! Yehowa de saa asɛm yi yɛ mfatoho ma yehu sɛ ɔdɔ a ɔwɔ ma n’asomfo a wɔsom no nokwarem no, emu yɛ den pa ara. Enti ma w’adwene nsi wo pi sɛ wosom bo ma Yehowa, na odwen wo ho.—Yer. 31:3.\n8, 9. Sɛn na ɔdɔ a Yesu wɔ ma yɛn no betumi ahyɛ yɛn den?\n8 Ade foforo nso a ɛma nokware Kristofo hu sɛ Onyankopɔn dɔ wɔn ni: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yoh. 3:16) Yesu nso, ne nkwa a ɔde too hɔ maa yɛn no ma yehu sɛ ɔdɔ yɛn pa ara! Ɔdɔ a ɛte saa no hyɛ yɛn den pa ara! Onyankopɔn Asɛm hyɛ yɛn bɔ sɛ “ahohia anaa ahometew” mpo rentumi ‘ntew yɛn mfi Kristo dɔ ho.’—Rom. 8:35, 38, 39.\n9 Sɛ yehyia sɔhwɛ a ɛma yɛbrɛ anaa ɛma yɛbotow, anaa ɛsɛe anigye a yɛwɔ wɔ Yehowa som mu a, ɔdɔ a Kristo wɔ ma yɛn no betumi ahyɛ yɛn den ama yɛagyina ano. (Kenkan 2 Korintofo 5:14, 15.) Sɛ yehyia sɔhwɛ te sɛ atoyerɛnkyɛm, ɔtaa, abasamtu, anaa dadwen hyɛ yɛn so bere nyinaa mpo a, ɔdɔ a Yesu wɔ ma yɛn no betumi aboa yɛn, na ahyɛ yɛn den ama yɛatumi agyina ano.\nEHIA SƐ YƐDƆ YƐN NUANOM\nSɛ wusua Yesu ho ade a, ebetumi ama woahyɛ afoforo nkuran (Hwɛ nkyekyɛm 10, 11)\n10, 11. Henanom na ɛyɛ wɔn asɛyɛde sɛ wɔhyɛ wɔn nuanom nkuran? Kyerɛkyerɛ mu.\n10 Yehowa nam Kristofo asafo no so nso hyɛ yɛn den wɔ ɔdɔ mu. Sɛ yɛdɔ yɛn nuanom Kristofo a, ɛkyerɛ sɛ yɛdɔ Yehowa. Yɛyɛ nea yebetumi biara sɛ yɛbɛboa yɛn nuanom Kristofo ama wɔahu sɛ wɔsom bo ma Yehowa, na ɔdɔ wɔn. (1 Yoh. 4:19-21) Ɔsomafo Paulo ka kyerɛɛ Kristofo sɛ: “Monkɔ so nkyekye mo ho mo ho werɛ na monhyehyɛ mo ho den, sɛnea moreyɛ no ara.” (1 Tes. 5:11) Nokwasɛm ne sɛ, ɛnyɛ asafo mu mpanyimfo nko ara na wobetumi asuasua Yehowa ne Yesu na wɔakyekye wɔn nuanom werɛ na wɔahyɛ wɔn den, na mmom asafo no muni biara betumi ayɛ saa.—Kenkan Romafo 15:1, 2.\n11 Asafo no mufo binom wɔ adwenemhaw a ebehia sɛ wokohu nnuruyɛfo na wɔma wɔn aduru. (Luka 5:31) Asafo mu mpanyimfo ne asafo no mufo fi ahobrɛase mu gye tom sɛ wɔnyɛ nnuruyɛfo a wɔatete wɔn a wɔwɔ adwenemhaw ho nimdeɛ. Nanso, mpanyimfo no ne afoforo a wɔwɔ asafo no mu betumi aboa pa ara. Wobetumi ‘akyekye akra a wɔahaw werɛ, aboa wɔn a wɔayɛ mmerɛw, na wɔanya abodwokyɛre ama nnipa nyinaa.’ (1 Tes. 5:14) Ehia sɛ Kristofo nyinaa nya tema ne abotare, na wɔkyekye wɔn a wɔn abam abu werɛ. Yemmisa sɛ, woyɛ obi a wokyekye afoforo werɛ na wohyɛ wɔn nkuran anaa? Sɛ wunim sɛnea yɛboa afoforo saa a, ebetumi ama woaboa wɔn yiye pa ara.\n12. Ma nhwɛso fa kyerɛ sɛnea asafo no mufo ada ɔdɔ adi akyerɛ obi ama ahyɛ no nkuran.\n12 Yɛbɛyɛ dɛn ada ɔdɔ adi akyerɛ wɔn a wɔredi awerɛhow ama ahyɛ wɔn den? Onuawa bi a ɔwɔ Europa ka sɛ: “Ɛtɔ da a, ɛba me tirim sɛ minkum me ho. Nanso nhyehyɛe pa bi wɔ hɔ a ɛboa me. Asafo a mewom no na agye me nkwa. Anuanom dɔ me yiye, na wɔhyɛ me nkuran bere nyinaa. Ɛwom sɛ asafo no mufo kakraa bi na wonim sɛ mewɔ adwenemhaw de, nanso asafo no mufo nyinaa boa me daa. Awarefo bi ayɛ sɛ m’awofo wɔ Onyankopɔn som mu. Wɔhwɛ me yiye pa ara, na wɔboa me da biara da, nnɔnhwerew 24.” Ɛwom, ɛnyɛ obiara na obetumi aboa afoforo saa. Nanso, yeyi yɛn yam ka nsɛm a ɛhyɛ nkuran kyerɛ wɔn a wɔredi awerɛhow a, ebetumi aboa wɔn pa ara. *\nSƐNEA WOBƐHYƐ AFOFORO DEN WƆ ƆDƆ MU\n13. Sɛ yɛpɛ sɛ yɛhyɛ afoforo den a, dɛn na ehia sɛ yɛyɛ?\n13 Yɛ otiefo pa. (Yak. 1:19) Sɛ yenya tema ma afoforo na yetie wɔn a, ɛkyerɛ sɛ yɛdɔ wɔn. Fa anifere bisa nea ɔrehu amane no nsɛm a ɛbɛma woatumi ate no ase, na ama woatumi aboa no yiye. Ɛno bɛboa wo ama woanya tema ama wo nua a wo ne no resom no, na woahyɛ no den. Ma onhu wɔ w’anim sɛ wudwen ne ho ankasa. Sɛ wo nua Kristoni no te nka sɛ ɔpɛ sɛ ɔkyerɛkyerɛ nsɛm mu kɔ akyiri a, nya ne ho abotare, hyɛ wo ho so na woantwa n’ano. Sɛ wunya abotare tie no a, ɛbɛboa wo ama woahu sɛnea ɔte nka ankasa. Ɛno betumi aboa wo nua a ɔrehu amane no ama wanya wo mu gyidi, na ɛbɛyɛ mmerɛw pa ara ama no sɛ obetie nyansahyɛ biara a wode bɛma no, na ahyɛ no den. Sɛ woma wo nua no hu sɛ ne ho hia wo pa ara na wudwen ne ho a, ebetumi akyekye ne werɛ ankasa.\n14. Adɛn nti na ɛnsɛ sɛ yɛkasa tia afoforo?\n14 Nkasa ntia afoforo. Sɛ wɔn a wɔahaw no nya adwene sɛ yɛkasa tia wɔn daa a, ebetumi ama wɔn abam abu koraa, na mmɔden biara a yɛbɛbɔ sɛ yɛbɛboa wɔn wɔ ɔdɔ mu no, ɛrenkosi hwee. Bible ka sɛ: “Ɛwɔ nea otu nsɛm bumbum sɛ nkrante a ɛwowɔ, na anyansafo tɛkrɛma de, ɛsa yare.” (Mmeb. 12:18) Yɛrenhyɛ da sɛ yɛbɛka nsɛm a ɛyɛ yaw de ‘awowɔ’ wɔn a wɔahaw no. Nanso, sɛ mpo yɛanhyɛ da sɛ yɛbɛka asɛm ama ‘awowɔ’ obi a, ebetumi ayɛ no yaw pa ara. Sɛ yɛpɛ sɛ yɛhyɛ afoforo den wɔ ɔdɔ mu a, ehia sɛ yenya tema ma wɔn na yɛyɛ nea yebetumi biara ma wohu sɛ yɛte wɔn tebea no ase.—Mat. 7:12.\n15. Adwinnade a ɛsom bo bɛn na yebetumi de akyekye afoforo werɛ?\n15 Fa Onyankopɔn Asɛm kyekye afoforo werɛ. (Kenkan Romafo 15:4, 5.) Kyerɛw Kronkron no yɛ akorade a ɛkyekye yɛn werɛ, na ɛka yɛn koma to yɛn yam. “Onyankopɔn a ɔma boasetɔ ne awerɛkyekye” no na ɔde Bible ama yɛn. Sɛ yɛde awerɛkyekyesɛm a yenya fi Bible mu to nkyɛn a, yɛwɔ nneɛma pii a yɛde sua Bible. Yebetumi de Watch Tower Publications Index ne Nhoma a Yehowa Adansefo De Yɛ Nhwehwɛmu asua ade. Wei betumi aboa yɛn ama yɛanya Bible mu nsɛm a ɛhyɛ gyidi den na aboa yɛn ama yɛatumi agyina ɔhaw biara ano. Saa nneɛma a yɛde sua Bible yi betumi aboa yɛn ama yɛanya nsɛm a ɛhyɛ nkuran a yɛbɛka de ahyɛ yɛn nuanom den pa ara.\n16. Su ahorow bɛn na ɛbɛboa yɛn ama yɛahyɛ Kristoni a wahaw nkuran?\n16 Nya ayamhyehye na da odwo adi. Saa su yi ne ɔdɔ kann na ɛnam. Sɛ yɛhyɛ obi nkuran na yɛhyɛ no den a, ɛkyerɛ sɛ yɛwɔ ayamhyehye na yedwo. Yehowa ankasa yɛ “ahummɔbɔ Agya ne awerɛkyekye nyinaa Nyankopɔn,” na ɔwɔ “mmɔborɔhunu” ma n’asomfo. (Kenkan 2 Korintofo 1:3-6; Luka 1:78; Rom. 15:13) Paulo yɛɛ wei ho nhwɛso fɛfɛɛfɛ. Ɔkaa sɛ: “Yɛyɛɛ mo brɛbrɛ sɛnea ɔbaatan ma n’ani kũ n’ankasa mma ho no. Enti, esiane sɛ yɛwɔ ayamhyehye ma mo nti, ɛnyɛ Onyankopɔn asɛmpa no nko na yɛn ani gyee ho yiye sɛ yɛde bɛma mo, na mmom yɛn ankasa kra nso, efisɛ mobɛyɛɛ yɛn adɔfo.” (1 Tes. 2:7, 8) Sɛ yɛwɔ ayamhyehye ne odwo te sɛ Yehowa a, obetumi afa yɛn so abua obi a ɔrehu amane mpaebɔ.\n17. Adwempa bɛn na yenya wɔ yɛn nuanom ho a, ɛbɛboa yɛn ama yɛahyɛ wɔn den wɔ ɔdɔ mu?\n17 Nhwɛ kwan sɛ wo nuanom bɛyɛ biribiara pɛpɛɛpɛ. Nya wo nuanom Kristofo ho adwempa. Sɛ wohwɛ kwan sɛ wo nuanom bɛyɛ biribiara pɛpɛɛpɛ a, ɛrenyɛ yiye, na ɛbɛma w’abam abu. (Ɔsɛnk. 7:21, 22) Kae sɛ, Yehowa nhwɛ kwan sɛ n’asomfo bɛyɛ nea ɛboro wɔn ahoɔden so. Sɛ yesuasua no a, yebenya yɛn nuanom sintɔ ho abotare. (Efe. 4:2, 32) Sɛ́ anka wobɛma wɔanya adwene sɛ nea wɔreyɛ nsɔ ani no, bɔ mmɔden sɛ wobɛkamfo wɔn wɔ nea wɔreyɛ ho. Ɛno betumi ahyɛ wɔn nkuran. Sɛ yeyi yɛn yam kamfo yɛn nuanom a, ebetumi ahyɛ wɔn den na aboa wɔn ama wɔanya “biribi de ahoahoa” wɔn ho wɔ wɔn som adwuma mu. Hwɛ sɛnea ɛyɛ pa ara sɛ yɛbɛyɛ saa sen sɛ yɛde wɔn bɛtoto afoforo ho sɛnea ɛnsɛ.—Gal. 6:4.\n18. Dɛn na ɛbɛma yɛahyɛ afoforo den wɔ ɔdɔ mu?\n18 Yehowa guan biara som bo ma no pa ara; saa ara na oguan biara som bo ma Yesu a ɔde ne nkwa mae sɛ agyede afɔre no. (Gal. 2:20) Yɛdɔ yɛn nuanom Kristofo pa ara. Enti ɛsɛ sɛ yɛma yɛn yam hyehye yɛn ma wɔn. Nea ɛbɛyɛ na yɛama wɔn ho adwo wɔn no, “momma yenni nneɛma a ɛde asomdwoe ba, ne nneɛma a ɛhyɛ yɛn den akyi.” (Rom. 14:19) Yɛn nyinaa hwɛ kwan sɛ Paradise a ɛreba no mu no, biribiara nni hɔ a ɛbɛma yɛn abam abu da! Yare, akodi, owu a yenya fii Adam hɔ, ɔtaa, abusua mu nsɛnnennen, ne abasamtu befi hɔ. Mfirihyia Apem no akyi no, nnipa nyinaa bɛyɛ pɛ. Wɔn a wobedi nkonim wɔ sɔhwɛ a etwa to no mu no, Yehowa Nyankopɔn de wɔn bɛyɛ ne mma wɔ asase so, na wobenya “Onyankopɔn mma anuonyam ahofadi.” (Rom. 8:21) Momma yɛn nyinaa nkɔ so nhyɛ afoforo den wɔ ɔdɔ mu, na yɛmmoa yɛn ho yɛn ho sɛnea ɛbɛyɛ a yebenya yɛn ti adidi mu akɔ Onyankopɔn wiase foforo a anigye wom no mu.\n^ nky. 6 Hwɛ Bɛn Yehowa nhoma no ti 24.\n^ nky. 12 Sɛ wopɛ nyansahyɛ a ɛfa obi a aba ne tirim sɛ ɔpɛ sɛ okum ne ho ho a, hwɛ nsɛm a epuee Nyan! a edidi so yi mu: “Ehia Wo a Nwu—Nneɛma Mmiɛnsa Bi Nti, Nkum Wo Ho” (April 2014); “Bere a Wote Nka sɛ Di Wo Ho Dɔm” (January 2012); ne afei Nyan! November 8, 2001 kr. 20-29.\nShare Share Kɔ So Da Ɔdɔ Adi—Ɛhyɛ Afoforo Den\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2018\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2018\nShare Share ƆWƐN-ABAN—NEA ADESUA NSƐM WOM September 2018


1 Corinthians 6 NIV – 1 Korintofoɔ 6 ASCB | Biblica\n1 Corinthians 6 NIV – 1 Korintofoɔ 6 ASCB\n1 Korintofoɔ 6:1-20\nNnsamane Wo Nua\n1Sɛ akasakasa ba onua ne onua ntam a, adɛn enti na mokɔ abosonsomfoɔ atemmufoɔ anim ma wɔbu mo atɛn ɛberɛ a anka ɛsɛ sɛ moma ateneneefoɔ siesie mo ntam? 2Monnim sɛ ateneneefoɔ na wɔbɛbu ewiase atɛn? Na sɛ, ɛsɛ sɛ mobu ewiase atɛn a, morentumi mmu nsɛm nketenkete atɛn? 3Monnim sɛ yɛbɛbu abɔfoɔ atɛn? Mpɛn ahe na yɛmmu asetena mu nneɛma atɛn? 4Na sɛ nsɛm a ɛte saa ba a, nnipa a wɔnni dibea wɔ asafo no mu na mobɛma wɔasiesie? 5Ɛyɛ animguaseɛ ma no! Menim yie sɛ ɛnyɛ dɛn ara a, onyansafoɔ baako bi wɔ mo mu a ɔbɛtumi adi onua ne onua ntam asɛm. 6Ɛyɛ sɛ wɔfa saa ɛkwan yi so anaa, sɛ onua de onua bɛkɔ asɛnniiɛ ma wɔn a wɔnni gyidie bɛdi abua wɔn asɛm?\n7Sɛ motumi de mo ho mo ho kɔ asɛnniiɛ no kyerɛ sɛ moadi nkoguo dada. Anka ɛyɛ sɛ obi bɛsisi mo anaa sɛ ɔbɛyɛ mo bɔne mmom. 8Nanso, mo ara motwa mo ho yɛ mo ho mo ho bɔne, sisi mo ho ne mo nuanom mpo. 9Mo ara monim sɛ ɔdebɔneyɛfoɔ no renkɔ Onyankopɔn Ahennie no mu. Monnnaadaa mo ho; mo a mo suban nyɛ, anaa mo a mosom ahoni, anaa adwamanfoɔ anaa mmarima a wɔne mmarima da, 10anaa adifudepɛfoɔ, anaa aniberefoɔ, anaa akɔwensafoɔ, anaa mo a mosɛe afoforɔ din, anaa akorɔmfoɔ no mu biara no rennya kyɛfa biara wɔ Onyankopɔn Ahennie no mu. 11Na mo mu bi te saa. Nanso, wɔahohoro mo bɔne. Wɔde mo ama Onyankopɔn. Ɛnam Honhom Kronkron no ne Awurade Yesu Kristo din mu enti, wɔasiesie mo ne Onyankopɔn ntam.\n12Obi se, “Mewɔ ho ɛkwan sɛ meyɛ deɛ mepɛ.” Ɛwom saa; nanso ɛnyɛ biribiara na ɛyɛ ma wo. Mɛtumi aka sɛ, “Mewɔ ho ɛkwan sɛ meyɛ biribiara.” Nanso meremma biribiara ho ɛkwan ma ɛmfa me akoa. 13Obi foforɔ nso bɛka sɛ, “Aduane wɔ hɔ ma yafunu na yafunu nso wɔ hɔ ma aduane.” Ɛyɛ nokorɛ; nanso Onyankopɔn bɛma ne nyinaa aba awieeɛ. Ɛnsɛ sɛ onipa de ne onipadua ma adwamammɔ, na mmom, ɛsɛ sɛ ɔde som Awurade, ɛfiri sɛ onipadua no yɛ Onyankopɔn dea. 14Onyankopɔn maa Awurade sɔre firii awufoɔ mu na ɔno nso nam ne tumi so bɛma yɛn nso asɔre afiri awufoɔ mu. 15Monnim sɛ mo onipadua no yɛ Kristo onipadua no fafa bi anaa? Memfa Kristo onipadua fa bi mmɔ obi a ɔbɔ adwaman onipadua ho anaa? Dabi. 16Anaa ebia na monnim sɛ onipa a ɔde ne ho bɔ adwamanfoɔ ho nso yɛ odwamanfoɔ? Atwerɛsɛm no da no adi sɛ, “Wɔn baanu no nyinaa yɛ onipadua korɔ.” 17Nanso, onipa a wɔde no abata Awurade ho no ne no yɛ baako wɔ honhom mu.\n18Mommmɔ adwaman. Bɔne biara a onipa bɛyɛ no nka ne onipadua no, nanso onipa a ɔbɔ adwaman no sɛe ɔno ankasa ne onipadua. 19Monnim sɛ mo onipadua no yɛ Honhom Kronkron a ɔte mo mu, a Onyankopɔn na ɔde maa mo no asɔredan? Na monne mo ho; 20ɔtɔɔ mo aboɔden. Enti momfa mo onipadua no nhyɛ Onyankopɔn animuonyam.\nASCB : 1 Korintofoɔ 6


Yehowa Kyerɛkyerɛɛ Me Ma Meyɛɛ N’apɛde — Ɔwɛn-Aban INTANƐT SO NHOMAKORABEA\nw12 7/15 kr. 17-21\nYehowa Kyerɛkyerɛɛ Me Ma Meyɛɛ N’apɛde\nMIDUU ME BOTAE HO\nMEYƐƐ AKWAMPAE ADWUMA WƆ TASMANIA\nƆMANSIN ADWUMA NE GILEAD ADESUA\nASƐM A ETU KOMA\nASƐMPATRƐWFO PII BAE\nNEA YEKURA MU SEESEI\nGyinae Pa A Yesisii Ama Yɛanya Nhyira Pii Wɔ Yɛn Asetra Mu\nw07 1/1 kr. 12-16\nMayɛ Biribiara Ama Nnipa Ahorow Nyinaa\nw16 December kr. 3-7\nYehowa Hyiraa Ɔpɛ A Minyae Sɛ Mɛyɛ Ɔsɛmpatrɛwfo No So Kɛse\nw06 11/1 kr. 8-12\nMax Lloyd anom asɛm\nNá afe no yɛ 1955. Ná me ne me yɔnko sɛmpatrɛwfo bi wɔ Paraguay, South America, reyɛ asɛmpatrɛw adwuma. Afei anadwo bi, atuntunafo betwaa ofie a yɛwom ho hyiae teɛteɛɛm sɛ: “Yɛn nyame kɔn dɔ mogya, ɔrepɛ ahɔho mogya anom.” Ɛyɛɛ dɛn na yɛn a yɛyɛ ahɔho yi bepuee ha?\nMFE pii ni na ne nyinaa fii ase wɔ Australia. Ɛhɔ na minyinii, na Yehowa fii ase kyerɛkyerɛɛ me ma meyɛɛ n’apɛde. Ɔdansefo bi maa me papa nhoma a wɔato din Enemies wɔ 1938 mu. Ná Paapa ne Maame ani nnye asɔfo no nkyerɛkyerɛ ho, efisɛ na wɔkyerɛkyerɛ sɛ Bible no fã bi yɛ anansesɛm. Bɛyɛ afe akyi no, wɔbɔɔ m’awofo asu de kyerɛe sɛ wɔahyira wɔn ho so ama Yehowa. Efi saa bere no rekɔ no na nea ɛda yɛn abusua no koma so paa ne sɛ yɛbɛyɛ Yehowa apɛde. Nea odi hɔ a ɔbɔɔ asu ne me nuabea Lesley. Ná ɔsen me mfe anum. Me nso mebɔɔ asu 1940; saa bere no na madi mfe akron.\nWiase Ko II akyi pɛɛ no, aban hyɛe sɛ Yehowa Adansefo nntintim wɔn nhoma nnkyekyɛ bio wɔ Australia. Enti bere a misua koraa na misuaa sɛnea mede Bible nkutoo bɛkyerɛkyerɛ me gyidi mu. Ná metaa de Bible kɔ sukuu de kyerɛ nea enti a minkyia frankaa anaa memmoa ɔko a na ɛrekɔ so no.—Ex. 20:4, 5; Mat. 4:10; Yoh. 17:16; 1 Yoh. 5:21.\nNá me sukuufo pii mpɛ sɛ wɔne me bɔ efisɛ na wɔato me din “betie kɔka.” Wɔkae sɛ mitie nsɛm kɔka kyerɛ Germanfo. Saa bere no na woyi sini wɔ sukuu. Wɔrebeyi sini biara a na obiara sɔre gyina hɔ tow ɔman dwom. Sɛ mansɔre a, na mmarimaa baanu anaa baasa abeso me tiri nhwi mu sɛ minnyina hɔ. Me gyidi a egyina Bible so nti woyii me adi fii sukuu. Metenaa fie suaa ade.\nNá mede asi m’ani so sɛ midi mfe 14 a mefi akwampae adwuma ase. Nanso m’awofo kae sɛ menhwehwɛ adwuma nyɛ ansa na mafi ase, na eyi haw me paa. Wɔkae sɛ bere a meda so te wɔn nkyɛn no metua dan ne aduan ka, nanso wɔhyɛɛ me bɔ sɛ midi mfe 18 a metumi afi akwampae adwuma ase. Eyi nti bere biara na m’awofo pɛ sɛ wohu me sika mu. Mekae sɛ mepɛ sɛ mede sika a menya no sie yɛ akwampae adwuma nanso wogyei.\nBere soe sɛ mifi akwampae adwuma no ase no, m’awofo ne me tenaa ase ka kyerɛɛ me sɛ wɔde sika a wogye fii me hɔ no ato sikakorabea. Enti wɔde ne nyinaa maa me sɛ memfa ntotɔ ntade ne nneɛma a mehia de ayɛ akwampae adwuma no. Ná wɔrekyerɛ me ma mahu sɛnea m’ankasa mɛhwɛ me ho; na wɔmpɛ sɛ mɛyɛ adesoa ama afoforo. Sɛ mehwɛ m’akyi a, mihu sɛ saa ntetee no aboa me paa.\nBere a me ne Lesley yɛ mmofra no, na akwampaefo taa bɛsoɛ yɛn fie, na na yɛne wɔn bom yɛ asɛnka adwuma no. Edu Memeneda ne Kwasida a, na yɛka asɛm no wɔ afie afie, na na yedi adanse wɔ mmɔnten so yɛ Bible adesua. Saa bere no na botae a esi ɔdawurubɔfo ani so ne sɛ obenya dɔnhwerew 60 ɔsram biara. Maame deɛ ɛkame ayɛ sɛ ɔsram biara na onya, na me ne Lesley suasuaa ne nhwɛso no.\nMidii kan kɔyɛɛ akwampae adwuma wɔ Tasmania supɔw so wɔ Australia. Mekɔkaa me nuabea ne ne kunu ho wɔ hɔ. Nanso ankyɛ koraa na wofii hɔ kɔɔ Gilead Sukuu adesuakuw a ɛto so 15. Ná mefɛre ade paa, na na mentew me ho nkɔtenaa baabiara da. Ebinom kae sɛ makyɛ wɔ hɔ ara ne asra abiɛsa. Nanso mekɔɔ hɔ no annu afe mpo na wɔpaw me sɛ asafo somfo afe 1950 mu. Asafo somfo na ɛnnɛ wɔfrɛ no mpanyimfo ntam nkitahodifo no. Akyiri yi wɔpaw me sɛ ɔkwampaefo titiriw na wɔde onua aberante bi bɛkaa me ho.\nWɔde yɛn kɔɔ beae bi a wotu kɔbere. Ná Adansefo biara nni hɔ. Yɛforoo bɔs koduu hɔ anwummere, na yɛkɔdaa ahɔhodan dedaw bi mu anadwo no. Ɛda a edi hɔ no, bere a yɛredi adanse wɔ afie afie no, yebisaa afiewuranom sɛ wonim dan bi a ɛda hɔ kwa anaa. Eduu anwummere no, obi ka kyerɛɛ yɛn sɛ asɔfofie bi bɔ Presby asɔredan no ho na ɛda hɔ kwa enti yɛne ɔsɔfokumaa a ɔwɔ hɔ no nkɔkasa. Ná n’anim tew na ɔde dan no maa yɛn. Anɔpa biara sɛ yɛrepue afi asɔfofie hɔ akɔ asɛnka a, na yɛn atikɔ ayɛ duduruudu.\nNá asasesin no mu yɛ dɛ. Nnipa tiee asɛm no na yɛne pii yɛɛ Bible adesua. Bere a asɔre no mpanyimfo a wɔwɔ ahenkurow no mu tee nea ɛrekɔ so yi na wohui sɛ Yehowa Adansefo akɔtena ɔsɔfo fie no, wɔka kyerɛɛ ɔsɔfokumaa no sɛ ontu yɛn ntɛm ara. Afei na baabi a yɛde yɛn ti bɛto asan ayɛ asɛm bio!\nAde kyee no yɛkaa asɛm no kosii awiabere. Afei na ato sɛ yɛhwehwɛ baabi a yɛde yɛn ti bɛto anadwo no. Baabi a yenyae ara ne agoprama bi so, na yɛde yɛn bag kɔhyehyɛɛ nkongua no ase toaa yɛn asɛnka so. Afei na ade resa nanso yɛyɛɛ yɛn adwene sɛ yebewie afie kakra a aka no. Yeduu ofie biako mu no, owura bi maa yɛn dan a ɛhyɛ mu abien wɔ ne fie akyi.\nBere a meyɛɛ akwampae adwuma wɔ ha asram awotwe no, Australia baa dwumadibea no too nsa frɛɛ me sɛ memmɛyɛ ɔmansin sohwɛfo. Me ho dwiriw me efisɛ na madi mfe 20 pɛ. Wɔtetee me adapɛn kakra, na ɛno akyi no mifii ase srasraa asafo ahorow hyɛɛ wɔn den. Ná mibu me ho asukɔnoma bi nanso wɔn a wɔanyin sen me no ammu me abomfiaa; mmom na wɔn ani sɔ adwuma no.\nNnawɔtwe biara na ɛsono nea mede tu kwan kɔ asafo biara mu. Nnawɔtwe yi mede bɔs tu kwan a, nnawɔtwe a edi hɔ no na mafa kar anaa keteke kar. Ɛtɔ da bi a na metena moto so, na mete so nyinaa na me nneɛma ne m’asɛnka bag bobɔ me ho. Sɛ mikodu anuanom nkyɛn a, na m’ani gye ankasa. Asafo somfo biako mpo de, na ne ho pere no sɛ obegye me atena ne fie, nanso na onsii ne fie no nwiei. Enti saa nnawɔtwe no aguare na wosiesiee maa medae, nanso yɛn ani gyei saa nnawɔtwe no efisɛ yetumi hyehyɛɛ yɛn ho den.\nBiribi foforo a na m’ani nna so sii 1953 mu. Me nsa kaa krataa a na ɛbɛma matumi akɔ Gilead Sukuu adesuakuw a ɛto so 22 no bi. Ná anigye ne dadwen adi afra. Asɛm no ne sɛ bere a me nuabea ne ne kunu wiee Gilead July 30, 1950 no, wɔde wɔn kɔɔ Pakistan. Nanso annu afe mpo na Lesley yare wui wɔ hɔ. Bere a yaw no da so wɔ m’awofo mu no, sɛ wɔte sɛ me nso merekɔhyɛ ɔman bi so a, dɛn na wɔbɛyɛ? Eyi gyaw me adwinnwen. Nanso wɔkae sɛ: “Baabiara a Yehowa bɛkyerɛ wo sɛ kɔ no, kɔ.” Manhu Paapa bio. Owui 1957 mu.\nAfei mihui no, na me ne Australiafo baanum te po so hyɛn mu rekɔ New York City. Yedii nnawɔtwe asia wɔ po so. Yɛnam kwan so nyinaa na yɛrekenkan Bible sua ade, na yedii akwantufo a wɔka yɛn ho no adanse. Ansa na yɛrekɔ baabi a suukuu no wɔ wɔ South Lansing, New York no, yedii kan kɔɔ amanaman ntam nhyiam bi a wɔyɛe wɔ Yankee Stadium July 1953. Nnipa 165,829 na wɔkɔɔ nhyiam no!\nWɔfrɛɛ nnipa 120 fii wiase afanan nyinaa baa Gilead Sukuu no bi. Wɔamma yɛanhu baabi a wɔde yɛn bɛkɔ kosii da a yewiee sukuu no. Bere a yehuu baabi a yɛbɛkɔ no, yɛkɔɔ Gilead nhomakorabea kɔkenkanee aman a yɛrekɔ so no ho nsɛm. Wɔde me too Paraguay. Mihui sɛ ɛyɛ ɔman a nkurɔfo taa tew aban no so atua. Mikoduu hɔ a minnya mmɔɔ atenaseɛ no, anɔpa bi mibisaa asɛmpatrɛwfo a wɔwɔ hɔ no “afahyɛ” a na ɛrekɔ so anadwo no. Wɔserewee na wɔkae sɛ: “Atuatew a wɔde rema wo akwaaba ni. Tow w’ani hwɛ aboboano hɔ.” Menkɔhwɛ a, asraafo na wogyinagyina baabiara yi!\nDa bi na ɔmansin sohwɛfo rekɔsra asafo bi a ɛwɔ akura bi ase akoyi The New World Society in Action sini no akyerɛ wɔn, na mikogyaa no. Yetwaa kwan bɛyɛ dɔnhwerew awotwe anaa akron. Yedii kan faa keteke, afei yɛtenaa pɔnkɔ so, na eduu baabi no yɛfaa teaseɛnam. Yɛde generator ne afiri a yɛde yi sini kɔe. Yeduu hɔ a ade kyee no, yɛkɔsrasraa nkuraa nkuraa a ɛwɔ hɔ no too nsa frɛ obiara sɛ ɔmmɛhwɛ sini no bi anadwo no. Nnipa 15 na ɛbae.\nBere a yefii ase yii sini no, bɛyɛ simma 20 akyi na wɔka kyerɛɛ yɛn sɛ yenwura fie hɔ ntɛm ara. Yɛtam afiri a yɛde yi sini no wuraa fie no mu. Ɛyɛ saa bere no na mmarima fii ase teɛteɛɛm totow atuo tow dwom sɛ: “Yɛn nyame kɔn dɔ mogya, ɔrepɛ ahɔho mogya anom.” Ná yɛyɛ ahɔho abien pɛ na yɛwɔ hɔ. Nnipa a wɔbɛhwɛɛ sini no amma atuntunafo no kwan amma fie hɔ. Nanso wɔsan baa ahemadakye nnɔnabiɛsa bɛtotow atuo, na wɔkae sɛ akyiri yi yɛresan yɛn akyi akɔ kurom a wobenya yɛn wɔ kwan so.\nAnuanom kohuu ɔpanyin a ɔwɔ kurom hɔ, na awiabere mu hɔ no ɔde apɔnkɔ abien bɛfaa yɛn kɔɔ kurom. Bere a yɛrekɔ no sɛ yedu baabi a dɔtɔ wɔ anaa baabi a nnua ayɛ hɔ kusuu a, na watwe ne tuo adi yɛn anim ahwɛ sɛ ɔkwan mu da hɔ anaa. Mihui sɛ pɔnkɔ ara ne ade a wubetumi de atu kwan, enti akyiri yi mepɛɛ biako.\nNá asɔfo teetee yɛn nanso ne nyinaa akyi no na nkurɔfo tie asɛm no. Wɔde asɛmpatrɛwfo foforo baanum bɛkaa yɛn ho afe 1955. Ná onuawa bi a ofi Canada a wawie Gilead adesuakuw a ɛto so 25 ka ho; wɔfrɛ no Elsie Swanson. Yɛtenaa baa dwumadibea hɔ kakra ansa na wɔde Elsie rekɔ kurow foforo so. Ná ɔde ne bere nyinaa resom Yehowa nanso n’awofo ammoa no. N’awofo ammegye nokware no. Me ne Elsie waree December 31, 1957, na yɛn nkutoo kɔtenaa asɛmpatrɛwfo fie wɔ Paraguay anafo fam.\nNá pipe nni fie hɔ; abura na na wɔatu wɔ afikyiri hɔ. Enti na wunnya nsu mmu wɔ aguare, agyananbea ne afiri a wɔde horo nneɛma nni fie no mu, na na frigye nso nni hɔ. Nnuan a ɛsɛe ntɛm de, na yɛtɔ no da biara. Ná ɛhɔfo yɛ awiɛmfoɔ enti na ɛhɔ asetena nyɛ den, na yɛne anuanom a wɔwɔ asafo no mu tenaa kama, na eyi nyinaa maa yɛn ani gyei wɔ yɛn aware mu.\nAfe 1963 mu no yɛkɔsraa me maame wɔ Australia, na yeduu hɔ no ankyɛ na onyaa komayare. Ná n’ani hyee me so no mfe du atwam, enti ɛbɛyɛ sɛ anigye mmoroso ka ho bi na ɔyaree. Aka kakra ma yɛasan akɔ Paraguay no, na yenhu sɛ yɛntena Maame ho anaa yennyaw no ayaresabea mma obi nhwɛ no na yɛnsan nkɔ Paraguay nkɔtoa so nyɛ adwuma a ɛda yɛn koma so no. Eyi gyaw yɛn tipae. Yɛbɔɔ asɛm no ho mpae paa na me ne Elsie sii gyinae sɛ yɛbɛtena Maame ho ahwɛ no. Yɛhwɛɛ Maame kɔɔ so yɛɛ bere nyinaa som adwuma no kosi sɛ owui 1966.\nMinyaa hokwan somee sɛ ɔmansin ne ɔmantam sohwɛfo wɔ Australia mfe pii, na bere a wɔyɛɛ Ahenni Som Sukuu maa mpanyimfo no, mekyerɛɛ ade wɔ hɔ. Biribi foforo bɛsesaa yɛn asetena. Wɔde me kaa anuanom a wodii kan paw wɔn sɛ Baa Boayikuw mufo wɔ Australia no ho. Bere a ɛbae sɛ yebesi Betel foforo no, wɔpaw me adansi boayikuw no guamtenani. Anuanom pii de wɔn suahu boae ma yesii Betel fɛfɛɛfɛ.\nAkyiri yi mekɔyɛɛ adwuma wɔ Ɔsom Dwumadibea. Saa dwumadibea no na ɛhwɛ asɛnka adwuma so. Afei nso minyaa hokwan kɔsrasraa baa dwumadibea ahorow wɔ wiase baabiara hyɛɛ wɔn nkuran. Mmeae bi wɔ hɔ a mihyiaa anuanom a wɔada afiase ne nneduaban mu mfe pii esiane nokware a wodii Yehowa nti. Eyi hyɛɛ me gyidi den paa.\nAfe 2001 mu, yɛkɔsrasraa baa dwumadibea ahorow bi. Yɛbae no na yɛabrɛ, nanso na krataa bi da m’akyi retwɛn yɛn. Menkɔtew ano a, wɔatow nsa afrɛ yɛn sɛ yɛmmra Brooklyn, New York na memmɛka United States Baa Boayikuw a wɔatew no foforo no ho. Me ne Elsie susuw asɛm no ho bɔɔ mpae, na yɛde anigye penee so. Seesei yɛadi boro mfe 11 wɔ Brooklyn.\nƐyɛ me dɛ paa sɛ manya yere a n’ani gye ho sɛ ɔbɛyɛ nea Yehowa bɛka biara. Seesei me ne Elsie nyinaa adi mfe 81 nanso yare biara nhyɛ da nhaw yɛn. Yɛhwɛ kwan sɛ Yehowa bɛkyerɛkyerɛ yɛn afebɔɔ na yɛanya nhyira pii a wɔn a wɔkɔ so yɛ n’apɛde benya no bi.\nNnawɔtwe yi mede bɔs tu kwan a, nnawɔtwe a edi hɔ no na mafa kar anaa keteke kar. Ɛtɔ da bi a na metena moto so, na mete so nyinaa na me nneɛma ne m’asɛnka bag bobɔ me ho\n[Asɛm a wɔafa aka wɔ kratafa 21]\nYɛhwɛ kwan sɛ Yehowa bɛkyerɛkyerɛ yɛn afebɔɔ\n[Kratafa 18 mfonini]\nBenkum: Bere a mereyɛ ɔmansin adwuma wɔ Australia\nNifa: Me ne m’awofo\n[Kratafa 20 mfonini]\nYɛn ayeforohyia da, December 31, 1957